Menjawab tuduhan Perdana Menteri berkaitan projek JANAWIBAWA

Perdana Menteri Datuk Seri Anwar Ibrahim semasa menjawab soalan YB Datuk Dr Radzi Jidin di Parlimen beberapa hari lalu ada menyebut mengenai Program Jana Ekonomi Pemerkasaan Kontraktor Bumiputera Berwibawa (JANAWIBAWA).

Kononnya ini satu lagi penyelewengan kerajaan Perikatan Nasional (PN) selepas penyelewengan dana RM600 bilion, RM92.5 bilion, perolehan vaksin dan berbilion-bilion yang lain. Saya pun dah tak ingat berapa banyak bilion.

Beberapa akhbar dan portal berita memetik sumber kononnya kontraktor-kontraktor yang diberikan kontrak JANAWIBAWA telah menyumbang RM300 juta kepada Bersatu. Sumber mana yang dipetik saya pun tak tahu. Baling batu sembunyi tangan.

Semasa menjawab soalan Parlimen tempo hari, Perdana Menteri kata akan ada berita baik mengenainya untuk rakyat beberapa hari lagi.
Sekarang, saya nak beritahu berita baiknya.

JANAWIBAWA adalah satu program yang dicadangkan oleh Kementerian Kewangan (MoF) dan diluluskan oleh Kabinet pada tahun 2020. Program ini bertujuan untuk mempercepatkan pelaksanaan projek-projek fizikal yang terjejas akibat pelaksanaan Perintah Kawalan Pergerakan (PKP) semasa wabak Covid-19 melanda.

JANAWIBAWA tiada kaitan dengan dana Pakej Rangsangan Ekonomi Covid-19 bernilai RM530 bilion. Ia adalah projek-projek yang telah tersedia di bawah Rancangan Malaysia yang diluluskan oleh Parlimen. Program ini dikhususkan kepada kontraktor-kontraktor Bumiputera yang memenuhi syarat-syarat yang ditetapkan oleh MoF.

Pada bulan November 2020, saya sebagai Ketua Setiausaha Sulit Kepada Perdana Menteri pada ketika itu telah menerima cadangan daripada MoF supaya Pejabat Perdana Menteri membuat semakan ke atas keupayaan syarikat-syarikat yang memohon projek JANAWIBAWA dan memperakukannya kepada MoF.

Saya bab-bab projek ni terus terang saya cakap saya tak minat.

Pertama, Pejabat Perdana Menteri tidak mempunyai kepakaran atau keupayaan untuk membuat semakan ke atas keupayaan syarikat. Mana kita tahu sesebuah syarikat itu ada keupayaan atau tidak. Tidak ada unit atau bahagian di PMO yang melakukan kerja tersebut.

Kedua, membuat semakan dan seterusnya menilai keupayaan syarikat adalah bidang tugas MoF. Mereka ada kepakaran dan keupayaan untuk melakukannya. Ada Jawatankuasa Penilaian Kontraktor di MoF.

Penilaian syarikat, sama ada dari segi keupayaan kewangan atau teknikal, mesti dibuat secara teliti dan rapi supaya apabila sesebuah syarikat dianugerahkan kontrak untuk melaksanakan projek kerajaan, projek tidak terbengkalai.

Mana-mana syarikat yang diperaku oleh Jawatankuasa Penilaian Kontraktor, akan dipertimbangkan pula oleh Jawatankuasa Perolehan Menteri Kewangan (JPMK) di MoF. Keputusan akhir akan dibuat oleh JPMK. Inilah proses biasa perolehan kerajaan.

Saya merujuk perkara ini kepada Tan Sri Muhyiddin dan beliau beritahu saya, “No. PMO should not be involved at all. We don’t have the authority to do so”.

Jadi, atas arahan Perdana Menteri Ke-8, saya telah menulis surat kepada Ketua Setiausaha Perbendaharaan memberitahu supaya semakan dan penilaian syarikat dibuat oleh MoF. Maka dengan itu, segala urusan berkaitan perolehan projek JANAWIBAWA telah dijalankan melalui proses dan tatacara perolehan kerajaan sepertimana biasa yang diurus oleh MoF.

Pejabat Perdana Menteri atau Perdana Menteri sendiri tidak ada kuasa untuk membuat penilaian ke atas syarikat atau memberikan kelulusan projek. PMO juga tidak campurtangan dalam urusan MoF.

Jadi, berita baiknya ialah tiada salah guna kuasa oleh Perdana Menteri Ke-8 dalam perolehan projek JANAWIBAWA. Macamana nak salah guna kuasa kalau kuasa pun tidak ada. Kuasa itu ada di MoF.

Surat saya kepada KSP adalah buktinya. Saya bersedia untuk memberikan keterangan kepada SPRM berhubung surat saya itu.

Inilah berita baik untuk rakyat. Tan Sri Muhyiddin ketika menjadi Perdana Menteri tidak salah guna kuasa untuk meluluskan sebarang projek. Mungkin inilah juga sebabnya Tan Sri Muhyiddin memilih untuk tidak menjadi Menteri Kewangan ketika beliau menjadi Perdana Menteri.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.


Fadillah harap Dr Mahathir henti berpolitik demi negara

Jika mahu melihat negara maju ke depan, Datuk Seri Fadillah Yusof berharap bekas Perdana Menteri Tun Dr Mahathir Mohamad berhenti berpolitik demi mengelak kemelut berterusan.

Timbalan Perdana Menteri, Datuk Seri Fadillah Yusof kesal dengan kritikan pedas Dr Mahathir terhadap kerajaan campuran Pakatan Harapan (PH)-UMNO semalam dan sepatutnya beliau memberi cadangan yang membina demi melihat negara stabil dan maju.

“Saya amat menghormati beliau kerana terlalu banyak sumbangannya kepada negara, Tetapi beliau harus memberi memberikan pandangan yang membina.

“Begitu juga orang lain yang tidak berpuas hati. Beri komen yang konstruktif,” katanya dipetik laporan BH.

Fadillah juga mengalu-alukan pandangan Dr Mahathir bagi membantu Kerajaan Perpaduan kerana rakyat mahukan semua pihak bersatu padu untuk membina negara.

Jelasnya lagi, kestabilan yang semakin dikecapi ketika ini mengukuhkan keyakinan ramai pelabur untuk datang ke Malaysia.

“Saya mengesahkan banyak pelabur luar sudah kembali ke Malaysia, termasuk Amazon yang akan membuka pusat data di negara ini,” katanya.

Beliau berkata, itu petanda yang amat baik untuk memulihkan ekonomi negara dan semua pihak harus bersatu padu ke arah itu.

“Kita tidak harus berpolitik lagi kerana kalau banyak sangat berpolitik. Itu yang menyebabkan kita ketinggalan berbanding negara lain di rantau Asia,” ujarnya lagi.

Semalam, Dr Mahathir menyifatkan Kerajaan Perpaduan gagal membawa perubahan besar kepada rakyat, malah Perdana Menteri, Datuk Seri Anwar Ibrahim dianggap tidak memberi apa-apa kesan pun untuk negara.

Menurutnya, Kerajaan Perpaduan mengeluarkan kenyataan setiap hari mengenai pelbagai rancangan untuk pembangunan negara, namun tokoh politik berusia 97 tahun berkata, itu hanya cakap kosong.


Jangkitan harian melonjak 2,425 kes semalam, empat kematian

Jangkitan baharu Covid-19 di seluruh negara dalam tempoh 24 jam semalam (Rabu, 22 Jun 2022) melonjak daripada 1,921 kes pada Selasa kepada 2,425, menurut rekod Kementerian Kesihatan (KKM).

Jumlah kes baharu itu menjadikan kumulatif positif sejak Januari 2020 sebanyak 4,547,051 kes – ketiga tertinggi dalam kalangan negara-negara ASEAN selepas Vietnam dan Indonesia.

Dalam tempoh itu, seramai 4,482,734 pesakit telah sembuh, termasuk 1,716 yang pulih semalam.

Daripada jumlah jangkitan baharu itu, 1,759 kes melibatkan individu yang telah menerima suntikan dos penggalak vaksin Covid-19; penerima dua dos (451 kes); individu tidak divaksinasi (200 kes); dan penerima belum lengkap vaksinasi (15 kes).

Data laman sesawang CovidNOW juga menujukkan sehingga semalam sebanyak 27,026 kes masih aktif, meningkat berbanding 26,155 kes direkodkan pada Selasa.

Pesakit yang masih menjalani kuarantin di rumah juga naik kepada 25,972 individu berbanding 25,059 kes (Isnin), manakala jumlah yang ditempatkan di PKRC turun daripada 15 kepada hanya empat pesakit.

Sementara itu, jumlah individu yang menerima rawatan di hospital akibat Covid-19 sehingga semalam naik semula kepada 1,020 kes berbanding 985 pesakit pada Selasa.

Jumlah pesakit yang dimasukkan ke unit rawatan rapi juga turut meningkat kepada 30 berbanding 29 pada Selasa, dengan 16 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Kes kematian itu masing-masing dilaporkan di Johor, Negeri Sembilan, Perak dan Sabah.

Jumlah itu menjadikan kumulatif kematian sejak Mac 2020 hingga semalam meningkat kepada 35,741 kes, termasuk 7,580 kes BID.


8 kematian, kes aktif naik lagi

Lapan pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian yang dikategorikan sebagai brought in death (BID), lapor Kementerian Kesihatan (KKM), hari ini.

Menerusi statistik laman sesawang Covidnow yang dikemas kini tengah malam tadi, jumlah terkumpul kes kematian sejak awal 2020 lalu kini mencecah 31,965, termasuk 6,442 kes BID.

Jumlah kematian itu naik tiga kes berbanding lima kes yang dilaporkan pada Sabtu.

Berdasarkan statistik itu Perak mencatat tiga kematian, diikuti dua di Johor dan masing-masing satu di Melaka, Pahang, serta Terengganu.

Dengan angka terbaharu itu Perak kini mencatat kes kematian terkumpul sebanyak 1,436, termasuk 188 kes BID. Sehingga semalam, negeri itu mencatat 133,095 kumulatif kes positif, dengan 130,231 pesakit telah sembuh, dan 1,428 kes masih aktif.

Daripada jumlah kes aktif itu, 1,199 pesakit diarah menjalani kuarantin di rumah, manakala 64 pesakit ditempatkan di PKRC. Seramai 149 pesakit dimasukkan ke hospital, dan 16 dirawat di unit rawatan rapi (ICU) dengan 14 daripadanya memerlukan alat bantuan pernafasan.

Sejak 24 Februari tahun lalu hingga kelmarin, seramai 1,862,751 atau 74.2 peratus daripada populasi penduduk di Perak telah lengkap divaksinasi, 1,887,486 atau 75.2 peratus lagi menerima sekurang-kurangnya satu dos, dan 747,126 individu menerima dos penggalak.

Sehingga kini, 22 daripada 414 kluster yang dikesan di negeri itu masih aktif, dengan 12 daripadanya melibatkan kluster pendidikan; tempat kerja (lima); komuniti (tiga); dan kumpulan berisiko tinggi (dua).

Dalam tempoh seminggu lalu, 27.7 peratus kematian akibat Covid-19 di seluruh Malaysia membabitkan pesakit berusia 80 tahun dan ke atas; diikuti 25.3 peratus (60-69 tahun); 21.7 peratus (70-79 tahun); 12.1 peratus (50-59 tahun); 7.2 peratus (40-49 tahun); 3.6 peratus (18-29 tahun); dan 2.4 peratus (30-39 tahun).

Sepanjang minggu berakhir 30 Januari pula, sebanyak 27.4 peratus kes positif melibatkan individu berusia 18 hingga 29 tahun, diikuti 19.6 peratus (30-39 tahun); 13.5 peratus (12-17 tahun); 11.2 peratus (40-49 tahun); 9.4 peratus (5-11 tahun); 7.5 peratus (50-59 tahun); 4.8 peratus (60-69 tahun); 4.2 peratus (0-4 tahun); 1.8 peratus (70-79 tahun); dan 0.6 peratus (80 tahun ke atas).

Sehingga semalam, negara merekodkan 2,865,984 kumulatif kes positif dengan 2,780,771 pesakit telah sembuh, dan 53,248 kes masih aktif, meningkat berbanding 51,397 kes pada Sabtu.

Daripada jumlah kes aktif itu, seramai 45,883 pesakit menjalani kuarantin di rumah; 4,247 ditempatkan di PKRC; 2,998 dimasukkan ke hospital; dan 120 dirawat di ICU dengan 65 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 30 Januari 2022.


11 ahli kongsi gelap ‘Geng 35’ potong kek diberkas polis

Susulan tular klip video sekumpulan ahli kongsi gelap memotong kek berbentuk nombor ‘35’ di dalam sebuah rumah, polis memberkas 11 individu disyaki terlibat dengan kegiatan kumpulan kongsi gelap ‘Geng 35’.

Semua mereka ditahan dalam operasi di sekitar Kulim, semalam selepas tular satu video berdurasi 44 saat di aplikasi ‘TikTok’.

Ketua Polis Kedah Datuk Kamarul Zaman Mamat berkata polis sebelum itu mengesan satu video yang dimuat naik melibatkan sekumpulan lelaki dalam sebuah rumah tanpa ada penjarakan sosial.

“Polis dari Ibu Pejabat Polis Daerah Kulim telah mengesan video berkenaan pada pukul 7 malam, semalam yang dimuat naik di dalam aplikasi tersebut oleh seorang individu yang turut memaparkan seramai 15 individu berkumpul di dalam sebuah rumah tanpa penjarakan fizikal.

“Hasil risikan dijalankan mendapati kejadian berlaku di rumah salah seorang suspek yang meraikan sambutan Hari Bapa,” katanya lapor Bernama.

Beliau berkata susulan penyebaran video itu polis menahan 11 individu tersebut berusia 26 hingga 61 tahun kerana disyaki terlibat dalam kegiatan kongsi gelap dan beberapa barangan seperti telefon bimbit dan cincin milik suspek turut dirampas.

Katanya, kes disiasat mengikut Seksyen 269 Kanun Keseksaan, Seksyen 52(3) Akta Pertubuhan 1966 dan Peraturan 10(1) Peraturan-peraturan Pencegahan dan Pengawalan Penyakit Berjangkit 2021.

Sementara itu, dalam kes berasingan Kamarul Zaman berkata polis menahan empat lelaki dan dua wanita berumur antara 19 hingga 50 tahun yang terlibat dalam aktiviti penganjuran pertaruhan bola sepak Piala Euro 2020 di Sungai Petani pada 11.30 malam semalam.

Beliau berkata dalam serbuan hasil maklumat awam itu, pihaknya turut merampas 11 unit telefon bimbit, satu set komputer, tiga unit komputer riba, satu unit modem dan wang tunai berjumlah RM3,000.

“Kumpulan yang aktif sejak hampir lapan bulan lepas ini dipercayai melakukan aktiviti mengurus serta menganjurkan pertaruhan bola sepak Piala Euro 2020 dan mempromosi perjudian dalam talian yang menyasarkan pelanggan di Malaysia dan memperoleh keuntungan lebih kurang RM50,000 hingga RM70,000 sebulan,” katanya.

Beliau berkata kumpulan itu disyaki mengurus serta menjalankan aktiviti perjudian dalam talian menggunakan pelbagai laman sesawang perjudian dan kesemua mereka dibawa ke Ibu Pejabat Polis Daerah Kuala Muda untuk siasatan.


Jangkitan baharu melonjak lepasi 7,000 kes, tertinggi sejak Oktober 2021

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi melonjak mendadak kepada 7,234 kes – tertinggi sejak Oktober tahun lalu – berbanding 5,720 semalam.

Kali terakhir negara merekodkan kes harian melebihi 7,000 adalah pada 16 Oktober 2021 iaitu sebanyak 7,509 kes.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif kes positif sejak awal 2020 lalu meningkat kepada 2,895,014 kes.

Jangkitan di Sabah dilaporkan melonjak kepada 909 kes hari ini berbanding 476 kes semalam, dengan empat kluster baharu yang semuanya melibatkan pendidikan dikesan dalam tempoh 24 jam lalu.

Jurucakap perkembangan harian Covid-19 Sabah, Datuk Masidi Manjun berkata sekolah terlibat ialah Sekolah Menengah Kebangsaan (SMK) Bandau dan SMK Tandek di Kota Marudi, serta SMK Mat Salleh di Ranau, dan SMK Tun Fuad di Sandakan.

Sehingga semalam, seramai 2,794,354 pesakit Covid-19 dilaporkan telah sembuh, dan 61,426 kes masih aktif, meningkat 1,744 kes berbanding kelmarin sebanyak 59,682 kes.

Dalam tempoh itu, negara juga mencatat 32,000 kes kematian, termasuk 6,449 pesakit yang meninggal dunia sebelum sempat mendapatkan rawatan di hospital.

Daripada jumlah kes aktif itu, 53,805 pesakit menjalani kuarantin di rumah; 4,209 ditempatkan di PKRC, 3,298 dimasukkan ke hospital; dan 114 pesakit dirawat di ICU, dengan 56 daripadanya memerlukan alat bantuan pernafasan.

Sementara itu, Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian pada 3 Februari 2022 untuk seluruh negara turun kepada Rt 1.11, berbanding 1.14 kelmarin.

Bagaimanapun, berdasarkan data dikongsi beliau, semua negeri kecuali Labuan mencatat nilai Rt melebihi 1.00 iaitu satu tahap di mana lebih ramai individu berpotensi untuk dijangkiti.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Berdasarkan data itu, Perlis mencatat nilai Rt tertinggi berbanding negeri-negeri lain iaitu sebanyak 1.25, diikuti Johor (1.20); Pulau Pinang (1.17); dan masing-masing Rt 1.16 bagi Sabah, dan Kedah.

Putrajaya pula mencatat Rt 1.15; diikuti Melaka (1.14); Selangor (1.13); Perak (1.09); Negeri Sembilan (1.08); Pahang (1.07); Kuala Lumpur (1.05); dan masing-masing 1.04 bagi Kelantan, Terengganu serta Sarawak.


Indonesia tarik balik sekatan tenaga kerja ke Malaysia

Indonesia menarik balik sekatan ke atas kemasukan tenaga kerjanya ke Malaysia, dan bersetuju untuk mengintegrasikan sistem sedia ada antara Jabatan Imigresen Malaysia dan Kedutaan Indonesia di Kuala Lumpur bagi pengambilan pekerja domestik Indonesia (PDI).

Menteri Sumber Manusia Datuk Seri M Saravanan berkata integrasi sistem itu akan bertindak sebagai saluran tunggal pengambilan dan kemasukan PDI ke Malaysia seperti yang dipersetujui dalam Memorandum Persefahaman (MoU) sebelum ini, menurut Bernama.

“Sistem ini akan beroperasi dalam masa tiga minggu lagi di bawah pengawalseliaan Kumpulan Kerja Bersama Malaysia-Indonesia,” katanya dalam kenyataan bersama rakan sejawat dari Indonesia Ida Fauziyah.

Beliau berkata satu projek rintis akan dilaksanakan bagi tempoh tiga bulan sebaik integrasi sistem selesai bagi memastikan sistem saluran tunggal ini beroperasi dengan lancar,

“Oleh yang demikian, pihak Indonesia bersetuju untuk menarik kembali sekatan kemasukan PDI dan Tenaga Kerja Indonesia (TKI) ke Malaysia bermula Ogos 1,” kata Saravanan.

Pada 13 Julai, Indonesia memaklumkan mengenai keputusan membekukan sementara kemasukan semua pekerja negara itu ke Malaysia kerana tidak menggunakan sistem tunggal seperti yang dipersetujui sebelumnya.

Ini berikutan Jabatan Imigresen terus menggunakan System Maid Online (SMO) dalam urusan permohonan pembantu rumah warga asing oleh majikan, biarpun kedua-dua negara bersetuju menggunakan satu saluran iaitu OCS menerusi MoU PDI yang dicapai pada April lepas.

Saravanan percaya penyelesaian isu-isu dalam MOU PDI ini akan mendorong kepada kelancaran kemasukan pekerja warga Indonesia ke Malaysia dalam sektor pekhidmat domestik mahupun sektor lain yang dibenar untuk penggajian pekerja warga asing.

Justeru beliau mengingatkan majikan yang mana kuota pekerja warga asing mereka telah diluluskan oleh Kementerian Sumber Manusia untuk segera membuat bayaran levi kepada Jabatan Imigresen Malaysia.

Saravanan berada di Jakarta sempena mesyuarat Kumpulan Kerja Bersama antara Malaysia dan Indonesia sebagaimana yang digariskan dalam MOU PDI yang telah selesai bersidang pada Rabu (27 Julai).

Mesyuarat itu telah membincangkan isu-isu dasar dan teknikal dalam pelaksanaan MOU PDI yang telah ditandatangani pada 1 April 2022.

Terdahulu, Ida berkata persetujuan bersama tentang langkah-langkah yang diperlukan penting untuk memastikan pelaksanaan MoU secara menyeluruh khususnya Sistem Satu Saluran (OCS) .

Sebelum ini, Kumpulan Kerja Bersama itu telah menemui beberapa isu pelaksanaan daripada segi dasar dan teknikal yang boleh menjejaskan pelaksanaan MoU.

“Kami setuju untuk mengambil semua langkah yang diperlukan untuk memastikan norma dan prosedur yang ditetapkan dalam MoU dipatuhi sepenuhnya oleh semua pihak dengan melibatkan agensi atau lembaga berkaitan dalam pemerintahan memasing-masing,” katanya.

Beliau berkata keberkesanan pelaksanaan daripada komitmen yang dibuat dalam MoU itu juga penting sebelum Indonesia menghantar semula PDI ke Malaysia Ogos nanti.


Kurang ajar desak Agong tak ampun Najib, kata Zaid Ibrahim

Peguam kanan Datuk Zaid Ibrahim mengecam Presiden Majlis Peguam Karen Cheah kerana kenyataannya bahawa pengampunan diraja untuk bekas Perdana Menteri Datuk Seri Najib Razak akan mempermainkan sistem keadilan negara.

Dalam rakaman video di Facebooknya hari ini (14 September), Zaid mempersoalkan motif Majlis Peguam di sebalik kenyataan itu.

“Seolah-olah jika Yang di-Pertuan Agong memberi pengampunan diraja kepada Najib. Apakah motif sebenar kenyataan penuh tekanan ini?” soal beliau.

Beliau seterusnya menjelaskan bagaimana kuasa pengampunan sebenarnya merupakan penghormatan undang-undang terhadap Yang di-Pertuan Agong dan Raja-Raja Melayu.

“Jadi kita semua mesti menghormati kuasa yang diberi kepada Yang di-Pertuan Agong… kepada semua Raja-Raja… ini harus dihormati oleh semua rakyat Malaysia.

“Tak kena lah jika contohnya Sultan Kelantan beritahu Sultan Terengganu… janganlah ampunkan kesalahan… itu sudah mencampuri kuasa Sultan Terengganu… begitulah kuasa Yang di-Pertuan Agong,” katanya.

Menurutnya apa yang menyedihkan ialah tekanan yang dibuat kepada Yang di-Pertuan Agong ini sudah melampau, seolah-olah ianya satu tekanan supaya pengampunan tidak diberi.

“Ini sudah sikap kurang ajar. Kita semua mesti menghormati keputusan Yang di-Pertuan Agong… baginda tahu lah nak mengampunkan atau tidak,” katanya dipercayai merujuk kepada petisyen dibuat Gabungan Pilihan Raya Bersih dan Adil (Bersih) yang memohon Yang di-Pertuan Agong tidak memberi pengampunan kepada Najib.

Zaid turut memetik contoh pengampunan sedemikian di Amerika Syarikat, apabila bekas presidennya Donald Trump mengampuni 70 individu hanya dalam satu penggal memegang jawatan.

“Tiada siapa yang mengatakan sistem keadilan di sana cacat atau terjejas apabila ini berlaku,” katanya, sambil menambah bahawa anggota tentera yang menyebabkan kematian kanak-kanak di Baghdad telah menerima pengampunan.

Semalam (13 September) Karen dalam kenyataannya berkata walaupun Najib berhak memohon pengampunan diraja, meluluskan permohonan itu sejurus selepas dia memulakan tempoh penjara 12 tahunnya akan mempermainkan sistem keadilan jenayah dan kedaulatan undang-undang negara.

“Adalah pendirian Badan Peguam Malaysia bahawa pengampunan penuh seawal-awalnya akan dianggap sebagai pramatang memandangkan bekas Perdana Menteri itu masih menghadapi banyak pertuduhan pengubahan wang haram dan pecah amanah jenayah.

“Satu preseden berbahaya akan ditetapkan jika pengampunan diraja diberikan dalam kes ini, ia akan kelihatan mereka yang memegang jawatan eksekutif berkuasa pada masa lalu dan masih menghadapi tuduhan jenayah yang sama di hadapan mahkamah adalah di atas undang-undang atau tidak boleh dicela,” kata Cheah.


Penasihat CDC sokong suntikan Pfizer kepada kanak-kanak 5 ke 11 tahun

Penasihat Pusat Kawalan dan Pencegahan Penyakit (CDC) Amerika Syarikat semalam, sebulat suara menyokong penggunaan vaksin Covid-19 Pfizer-BioNTech secara meluas kepada kanak-kanak yang berumur 5 hingga 11 tahun.

Penasihat CDC memaklumkan kebaikan suntikan vaksin melebihi risiko yang bakal dihadapi dan suntikan kepada golongan ini dijangkakan akan diberikan mulai hari ini.

Kebanyakan perbincangan sebelum ini lebih terarah kepada kes keradangan jantung yang jarang dilaporkan berkaitan dengan vaksin terutamanya kepada golongan lelaki muda.

Pengarah CDC, Rochelle Walensky perlu menandatangani kelulusan itu sebelum Amerika Syarikat boleh memulakan suntikan vaksin kepada golongan kanak-kanak dalam kumpulan umur itu.

Jumaat lalu, Pentadbiran Makanan dan Ubat-ubatan (FDA) Amerika Syarikat sudah meluluskan penggunaan kecemasan vaksin kepada kanak-kanak berumur 5 hingga 11 tahun.

FDA membenarkan suntikan 10 mikrogram dos vaksin Pfizer pada golongan kanak-kanak.

Manakala dos asal yang diberikan kepada golongan yang berumur 12 tahun ke atas ialah 30 mikrogram.

Sebelum ini, Walensky memaklumkan bahawa kemasukan ke hospital kanak-kanak sudah meningkat sejak penularan jangkitan yang didorong oleh varian Delta.

Jelasnya, risiko jangkitan Covid-19 adalah terlalu tinggi dan terlalu teruk serta lebih buruk daripada banyak penyakit lain yang diberi vaksin kepada kanak-kanak.

Selain itu, Walensky memberitahu penutupan sekolah turut memberi kesan kepada kesihatan sosial dan mental yang boleh memudaratkan golongan kanak-kanak.

Pengedaran vaksin itu oleh kerajaan Amerika Syarikat dan Pfizer adalah langkah persediaan awal untuk kanak-kanak kembali ke sekolah bagi melalui pembelajaran secara bersemuka.

Bermula awal minggu ini, White House memaklumkan Amerika Syarikat sudah menyediakan bekalan vaksin Pfizer-BioNTech yang mencukupi untuk 28 juta kanak-kanak berumur 5 ke 11 tahun.

Sehingga kini, hanya beberapa negara seperti China, Cuba, Emiriah Arab Bersatu (UAE) dan Indonesia sudah meluluskan penggunaan vaksin Covid-19 kepada kanak-kanak dalam golongan umur itu dan lebih muda. – Agensi


Kerusi Marang kekal milik PAS

Mahkamah Tinggi Kuala Terengganu hari ini menolak dan membatalkan petisyen mencabar keputusan Pilihan Raya Umum ke-15 (PRU-15) tahun lalu bagi Parlimen Marang yang difailkan UMNO Terengganu, 3 Januari lalu.

Ia sekali gus mengekalkan Presiden PAS, Tan Sri Abdul Hadi Awang di kerusi itu yang dimenangi pada November lalu dengan 41,729 undi.

Hakim Mahkamah Tinggi Kuala Terengganu, Datuk Hassan Abdul Ghani yang membuat keputusan itu turut memerintahkan calon BN, Jasmira Othman membayar kos sebanyak RM50,000.

Dalam penghakiman itu, Hassan sebagai Hakim Mahkamah Pilihan Raya memaklumkan keputusan itu dibuat selepas mahkamah mendapati bukti yang dikemukakan  pihak pempetisyen sebelum ini gagal membuktikan keraguan munasabah.

Pada prosiding itu, Jasmira diwakili Datuk Mohd Hafarizam Harun manakala Datuk Seri Takiyuddin Hassan mewakili Abdul Hadi.

Pada 3 Januari lalu, UMNO Terengganu memfailkan petisyen untuk membatalkan keputusan PRU-15 bagi Parlimen Kuala Terengganu, Marang dan Kemaman di Mahkamah Tinggi Kuala Terengganu mengikut Akta Kesalahan Pilihan Raya 1954.

Pengerusi UMNO Terengganu, Datuk Seri Ahmad Said berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022, beberapa hari sebelum PRU15 melalui program i-Pencen, i-Belia dan i-Siswa.


Calon PKR di Permatang pernah jalani hukuman penjara kata berhak untuk bertanding

Seorang calon PKR bagi kerusi Dewan Undangan Negeri (DUN) Permatang, Mohd. Yahya Mat Sahri mempertahankan langkah Pakatan Harapan (PH) meletak beliau untuk bertanding pada Pilihan Raya Negeri (PRN) kali ini.

Mohd. Yahya yang juga Pengarah PRN Selangor sebelum ini pernah dijatuhi hukuman penjara, bagaimanapun menegaskan berhak untuk bertanding walaupun dilabel sebagai kluster mahkamah oleh pengkritik.

“Kalau ada pertikaian melibatkan saya, sudah pasti parti tidak memilih saya (sebagai calon). Jika ada isu, tidak mungkin juga saya dipilih menjadi Ketua Cabang dan Majlis Pimpinan Pusat malah sudah tentu saya sudah ditolak sebelum ini,” katanya dipetik laporan Utusan Malaysia.

Menurutnya lagi, undang-undang Suruhanjaya Pilihan Raya (SPR) menetapkan bahawa semua rakyat sama ada berparti atau sebaliknya mempunyai hak untuk bertanding dan perlu mematuhi syarat seperti bebas muflis dan menyelesaikan isu-isu berkaitan undang-undang di mahkamah.

Malah, beliau dikatakan tidak dianggap sebagai kluster mahkamah semata-mata bagi menghalang daripada bertanding kerana pertuduhan dihadapinya pada 2008 dan sudah menerima hukuman.

Dalam pada itu, media melaporkan Ketua Penerangan PKR, Fahmi Fadzil memaklumkan meskipun pernah dijatuhi hukuman penjara dan sebatan, Mohd. Yahya tiada halangan bertanding pada PRN nanti.

Dalam pada itu Mohd. Yahya, menjelaskan undang-undang menyatakan tempoh bagi mereka yang boleh bertanding adalah melebihi lima tahun selepas dijatuhi hukuman.

“Jika pertikai saya ini kluster mahkamah, sudah tentu Datuk Seri Anwar Ibrahim tidak menjadi Perdana Menteri kerana beliau berada lama dalam penjara. Bagi saya, saya punya hak untuk bertanding dan tidak mempunyai isu,” ujarnya lagi.

Sementara itu, beliau melahirkan rasa syukur dan berterima kasih kepada kepimpinan parti terutama Presiden PKR yang memberi peluang bertanding pada PRN kali ini.

“Saya sebagai anak jati Tanjong Karang mahu memfokuskan faktor pembangunan terutama ekonomi dan pendidikan rakyat setempat,” katanya.


Ringgit jatuh semula, bursa rendah

Ringgit jatuh semula hari ini, (Khamis 10 November 2022) setelah tiga hari merekodkan nilai tukaran di atas 4.7 berbanding dolar Amerika Syarikat, di tengah-tengah prestasi dolar AS yang bercampur-campur semalaman.

Ketika urus niaga dibuka jam 9 pagi ini, ringgit susut kepada 4.7100 berbanding dolar AS, daripada penutup 4.6885 pada Rabu, selepas rali ketara pada Rabu.

Bernama melaporkan bahawa nilai ringgit merosot sedikit berbanding dolar AS menjelang indeks harga pengguna (IHP) AS yang dinanti-nantikan pada Khamis.

Pada masa sama dolar AS dilaporkan bercampur-campur dalam prestasi semalaman, tetapi arah itu bertukar lebih tinggi mendahului IHP AS, kerana data China yang lebih lemah menyebabkan kebimbangan pertumbuhan melalui pasaran tukaran asing Kumpulan 10.

Ringgit juga susut kepada 3.3614 berbanding dolar Singapura, selain jatuh berbanding yen kepada 3.2225 daripada 3.2159.

Sementara itu, Bursa Malaysia pula dibuka rendah, mengambil petunjuk daripada keputusan pilihan raya separuh penggal AS yang tidak pasti, dengan pengambilan untung dilihat dalam pengangkutan dan logistik serta saham tenaga, kata seorang peniaga.

Pada 9.05 pagi, penanda aras FBM KLCI telah susut 5.23 mata kepada 1,440.96, daripada penutup Rabu pada 1,446.19.

Di pasaran yang lebih luas, kaunter rugi mengatasi kaunter untung sebanyak 236 berbanding 66, manakala 175 kaunter tidak berubah, 1,849 tidak diniagakan dan 28 yang lain digantung.

Jumlah dagangan berjumlah 134.94 juta unit bernilai RM42.33 juta.


Ramai jemaah Haji negara alami dehidrasi akibat cuaca panas

Ketua Rombongan Haji Malaysia Datuk Seri Syed Saleh Syed Abdul Rahman mengesahkan terdapat jemaah haji negara yang mengalami dehidrasi akibat cuaca panas di Arab Saudi.

Tanpa mendedahkan jumlah jemaah terlibat, beliau berkata ia merupakan kes terpencil dan tidak serius, menurut laporan Bernama.

“Mereka menghadapi dehidrasi bukan sehingga ke tahap strok haba, jadi apabila mereka balik ke hotel masing-masing dan ke klinik yang tersedia di setiap hotel (penginapan jemaah haji) di Madinah, mereka telah mendapatkan rawatan serta dinasihatkan untuk berehat.

“Selepas itu, dalam tempoh beberapa jam sahaja mereka telah pulih dan dapat melaksanakan ibadat serta aktiviti harian seperti biasa,” katanya kepada pemberita di sini.

Justeru, beliau menasihatkan jemaah haji yang berada di Makkah dan Madinah menjaga kesihatan supaya tidak terdedah dengan cuaca panas yang mencecah hingga 40 darjah Celsius.

Terdahulu, Syed Saleh menyambut ketibaan kumpulan pertama 284 jemaah haji Malaysia yang memasuki Makkah pada 3.30 petang semalam waktu tempatan, selepas berada enam hari di Madinah.

Turut hadir Pengerusi Mashariq, syarikat muassasah yang bekerjasama dengan Tabung Haji (TH) dalam mengendalikan jemaah bagi musim haji kali ini, Adnan Hussain Mandourah.

Dalam pada itu, Syed Saleh berkata susulan pergerakan darat antara bandar melibatkan jemaah haji telah bermula, Tabung Haji (TH) mengaktifkan pasukan peronda lebuh raya yang akan memantau pergerakan bas serta memberikan perkhidmatan di kawasan rehat dan rawat (R&R).

“Pasukan kesihatan kita juga bersedia dengan ambulans untuk membantu para jemaah haji yang memerlukan bantuan rawatan sepanjang perjalanan di lebuh raya antara Madinah dan Makkah,” katanya.

Sementara itu, kumpulan pertama jemaah haji berkenaan menunaikan umrah kira-kira 9.30 malam pada Jumaat dengan dibimbing Pembimbing Ibadat Haji Tanah Suci (Pihtas).


Kes positif Covid-19 di Indonesia lebih 5.77 juta, 150,430 kematian

Sebanyak 21,380 jangkitan baharu Covid-19 direkodkan dalam tempoh 24 jam semalam (7 Mac 2022), menjadikan kumulatif positif di negara itu sejak awal 2020 lalu meningkat kepada 5,770,105 kes.

Pasukan Petugas Covid-19 Indonesia melaporkan dalam tempoh 24 jam itu seramai 258 pesakit meninggal dunia akibat komplikasi Covid-19, menjadikan kumulatif kematian meningkat kepada 150,430 kes.

Jawa Barat mencatat jangkitan harian tertinggi dengan 4,368 kes, diikuti Jawa Tengah (4,154 kes); Jakarta (2,693 kes); Jawa Timur (1,410 kes); dan Yogyakarta (1,310 kes).

Dalam tempoh 24 jam itu, Jawa Tengah melaporkan kematian tertinggi sebanyak 63 kes, diikuti Jawa Timur (33); Jawa Barat (22) dan Yogyakarta (16 kes).

Indonesia juga melaporkan 448,273 kes aktif, termasuk pesakit yang menjalani rawatan dan pengasingan, turun 27,678 kes berbanding pada Ahad.

Timbalan Menteri Kesihatan Dante Saksono Harbuwono berkata trend kes harian Covid-19 telah mula menurun di peringkat nasional, dilihat daripada penurunan bilangan jangkitan di semua pulau besar di Indonesia.

Selain itu, bilangan pesakit di hospital juga semakin berkurangan. Pada masa ini, 60 peratus pesakit yang dirawat adalah sama ada tanpa gejala atau menunjukkan gejala ringan, katanya.

Sementara itu, perintah Pemberlakukan Pembatasan Kegiatan Masyarakat (PPKM) Tahap 3 yang dikenakan di seluruh Jakarta dan Surabaya bulan lalu diturunkan kepada PPKM Tahap 2.

Menteri Penyelaras Hal Ehwal Maritim dan Pelaburan, Luhut Binsar Pandjaitan ketika mengumumkannya semalam berkata trend penurunan jangkitan di kedua-dua bandar raya itu membolehkan PPKM dilonggarkan.

Selain kes harian yang semakin berkurangan, beliau berkata kerajaan mempertimbangkan pergerakan rakyat yang mula meningkat sejak seminggu lalu dalam melonggarkan peraturan Covid-19 di kawasan merangkumi Jakarta, Bogor, Depok, Tangerang dan Bekasi, selain Surabaya Raya dan Greater Surabaya.

Kerajaan, juga memutuskan untuk membatalkan keperluan ujian antigen atau PCR untuk pelancong domestik yang telah lengkap menerima vaksinasi,” katanya. – Agensi


Barang kemas: Global Royalty tidak perlu publisiti Rosmah

Global Royalty Trading SAL dari Lubnan menafikan dakwaan Datin Seri Rosmah Mansor bahawa barangan kemas itu diberikan kepadanya untuk publisiti.

Syarikat barang kemas itu menyifatkan pembelaan isteri bekas perdana menteri, Datuk Seri Najib Razak dalam saman RM67.46 juta itu sebagai ‘tidak benar, tidak masuk akal, tidak logik dan semata-mata penegasan dan/atau penafian kosong’.

“Plaintif memplidkan bahawa plaintif adalah tukang emas yang mapan dan terkenal, mengendalikan kedai di lokasi terkemuka seperti London dan New York. Plaintif telah berkhidmat dengan kerabat diraja dan selebriti lama sebelum defendan membuat sebarang pembelian.

“Reputasi Plaintif dan pelanggan sudah memadai dan plaintif tidak memerlukan publisiti tambahan sepertimana yang didakwa oleh defendan tersebut.

“Tambahan pula, plaintif menegaskan bahawa pergaulan mereka dengan pelbagai keluarga diraja mengukuhkan lagi kedudukan plaintif dalam industri ini. Plaintif telah diperkenalkan kepada defendan oleh Sultanah Brunei yang menunjukkan tahap kepercayaan dan prestij yang dinikmati oleh plaintif. Oleh itu, plaintif tidak memerlukan publisiti.

“Sebelum konsainan 44 barang kemas tersebut, defendan telah membuat pembelian terdahulu daripada plaintif. Bagaimanapun, tiada publisiti atau perhatian dijana daripada transaksi tersebut. Oleh itu, plaintif memplidkan bahawa tuntutan defendan berkenaan publisiti tidak mempunyai asas atau merit,” kata Global Royalty dalam jawapan kepada pembelaan, lapor Malaysiakini.

Dalam pada itu, berkait hujah Rosmah yang dia tidak boleh dipertanggungjawabkan ke atas kehilangan 44 barang kemas itu kerana dirampas polis ketika serbuan pada 2018, Global Royalty berkata Rosmah tidak jujur memandangkan 44 barang kemas itu adalah sebahagian daripada 12,000 barang kemas yang telah dipulangkan kepadanya pada 14 November lalu.

Oleh itu, katanya, Rosmah sebenarnya memiliki 43 barang kemas dan seharusnya membayarnya.

Polis sebelum ini telah memulangkan satu bentuk barang kemas kepada syarikat itu.

Peguam Rosmah Rajivan Nambiar mengesahkan pasukan peguam Global Royalty memfailkan jawapan itu semalam.

Pada April lalu, pasukan peguam tersebut memfailkan semula saman berjumlah RM67.46 juta terhadap Rosmah atas dakwaan barang kemas itu dihantar kepada defendan untuk tujuan pameran.

Sebagai ganti, firma itu meminta kos barang kemas itu pada RM67,461, 027 (bersamaan dengan AS$14,567, 270).

Pada 2019, firma itu memfailkan saman untuk 44 barang kemas bernilai AS$14.79 juta atau hampir RM60 juta tetapi kemudian menarik balik saman tersebut.


Rumah agam Anwar boleh jadi pusat kuarantin peserta baju hitam

Orang ramai bimbang penularan besar-besaran jangkitan Covid-19 susulan perhimpunan haram kumpulan baju hitam di ibu kota semalam, ia memandangkan varian Delta yang cepat merebak disamping Kuala Lumpur serta Selangor dikategorikan sebagai pusat penularan utama.

Untuk rekod, Selangor dan Kuala Lumpur mencatatkan kes tertinggi harian saban hari, malah tidak menunjukkan tanda ia akan menurun walaupun negara sedang dikenakan perintah kawalan pergerakan.

Semalam, negara merekodkan kes baru sebanyak 17,786 menjadikan kes keseluruhan Covid-19 meningkat sebanyak 1,113,272.

Selangor kekal mencatat kes harian tertinggi sebanyak 6,400 disusuli Kuala Lumpur (1,962).

Ratusan peserta himpunan yang berkumpul di Kuala Lumpur dan berarak ke Dataran Merdeka tanpa penjarakan sosial, duduk bersesak-sesak dan bersentuhan antara satu sama lain.

Beberapa pemimpin utama blok pembangkang khususnya daripada PKR didapati turut serta dalam himpunan semalam, antaranya Naib Presiden PKR Tian Chua dan Setiausaha Parlimen kepada Ketua Pembangkang, Abd Malek Hussin.

Sekiranya terdapat jangkitan dikalangan peserta himpunan haram semalam ia pastinya berisiko tinggi turut menjangkiti orang ramai yang lain dan lebih malang lagi kapasiti di pusat kuarantin juga semakin penuh dengan pesakit, malah hospital di Lembah Klang juga berada pada keadaan kritikal.

Para petugas barisan hadapan juga pastinya akan bertambah letih dan tertekan sekiranya muncul kluster baharu daripada peserta baju hitam ini, tidak kurang dalam media sosial sudah banyak kecaman dan kritikan dibuat terhadap mereka.

Bagaimanapun, kumpulan baju hitam nampaknya masih berdegil dan enggan mengakui kesalahan mereka dalam menganjurkan perhimpunan haram tersebut dengan cuba berselindung kononnya bagi berjuang untuk rakyat walhal umum mengetahui ia sebenarnya didalangi oleh pemimpin blok pembangkang.

Kemunculan dua orang kuat Presiden PKR, Datuk Seri Anwar Ibrahim semasa perhimpunan tersebut memperlihatkan motif sebenar blok pembangkang yang menjadikan peserta baju hitam sebagai boneka dan alat politik untuk memuaskan nafsu serakah mahu merampas kuasa.

Sekiranya terdapat individu atau kumpulan yang positif daripada kalangan peserta baju hitam, dicadangkan rumah agam Anwar yang terletak di Bukit Segambut boleh dijadikan penempatan sementara untuk dikuarantin.

Rumah agam tersebut memiliki banyak bilik kosong yang tidak didiami dengan berkeluasan 1.047 ekar, malah ia juga memiliki kolam renang bagi memberikan kemudahan kepada peserta baju hitam untuk beriadah sekiranya bosan dalam tempoh kuarantin.

Laporan portal MalaysiaNow sebelum ini mendedahkan rumah agam milik Anwar di Bukit Segambut, Kampung Segambut Dalam di Kuala Lumpur mahu dijual kepada umum dengan harga RM12 juta.

Difahamkan, harga asal jualan rumah itu adalah RM15 juta, akan tetapi dikurangkan kepada RM12 juta di laman Mudah.my, menurut laporan portal tersebut.

Sebelum menjual rumah itu, mungkin Anwar boleh menawarkan kepada peserta baju hitam sekiranya didapati positif boleh menjalani kuarantin di rumah tersebut, ia juga tanda solidariti kepada penyokong yang berjuang untuk beliau diangkat sebagai Perdana Menteri yang baharu.

Sebagai seorang pemimpin berjiwa rakyat dan sentiasa mendengar denyut nadi rakyat, Anwar pastinya rela berkongsi rumah agamnya itu dengan peserta baju hitam sekiranya didapati positif Covid-19.

Agenda Daily menyediakan alamat untuk peserta baju hitam menjalani kuarantin sekiranya semua Pusat Kuarantin dan Rawatan Covid penuh, peserta baju hitam jangan malu dan segan untuk menjalani kuarantin di rumah agam yang cantik milik Anwar.

Alamat: No 11, Jalan 4/61, Bukit Segambut, Kampung Segambut Dalam, 51200, Kuala Lumpur. Peta juga disediakan untuk melawati rumah agam tersebut.


Muhyiddin kotakan janji, bukan macam Anwar berkomplot dengan Zahid: Dr Mahathir

Tidak seperti Ketua Pembangkang Datuk Seri Anwar Ibrahim yang berkomplot dengan anak muridnya, Tun Dr Mahathir Mohamad memuji mantan Perdana Menteri (PM) Kelapan Tan Sri Muhyiddin Yassin yang tidak mencampuri urusan mahkamah.

Bekas PM dua kali itu mengakui bekas rakan sejawatnya itu mempunyai pendirian utuhnya dalam menyekat sebarang percubaan untuk menggugurkan beberapa pertuduhan jenayah terhadap Datuk Seri Najib Najib Razak.

“Muhyiddin memberi jaminan kepada saya, beliau tidak akan masuk campur dalam perbicaraan Najib dan kes-kes mahkamah yang lain.

“Sekurang-kurangnya, dalam perkara ini, saya yakin Muhyiddin kotakan janjinya itu — beliau nampaknya menolak untuk gugurkan pertuduhan-pertuduhan terhadap Najib atau mendapatkan pengampunan bagi sabitan jenayahnya,” tulis pemimpin veteran itu dalam memoir terbaharunya.

Buku terbaharu Dr Mahathir itu berjudul “Capturing Hope: The Struggle Continues for a New Malaysia”, sebuah memoir setebal 304 muka surat yang bakal dilancarkan.

Namun Dr Mahathir berkata, kerana prinsip jugalah yang menyebabkan Muhyiddin tumbang pada Ogos lalu, apabila beliau terpaksa meletakkan jawatan selepas 15 Ahli Parlimen UMNO menarik sokongan terhadapnya yang didalangi Najib dan Presiden parti itu, Datuk Seri Ahmad Zahid Hamidi.

“Apabila Muhyiddin menolak untuk menghentikan prosiding mahkamah terhadap Najib, Najib ugut untuk tarik sokongan terhadap gabungan itu, mengakibatkan beberapa peristiwa terjadi menyebabkan Ismail Sabri naik ke tampuk kuasa,” katanya dan menambah beliau sudah mengingatkan Muhyiddin untuk tidak mengambil risiko menerima sokongan Najib bagi membentuk kerajaan Perikatan Nasional (PN).

Untuk rekod, Anwar turut bersama dalam komplot dengan Zahid menjatuhkan Muhyiddin, ia terbukti dalam surat yang dihantar ke Istana Negara sebelum ini dan juga klip audio tular perbualan mesra kedua-dua mereka.

Dalam klip audio tersebut, Anwar dianggaps sebagai cikgu kepada Zahid dan membincangkan strategi untuk menjatuhkan Muhyiddin bersama-sama.

Semalam, Mahkamah Rayuan menolak percubaan Najib untuk mengenepikan sabitan tujuh pertuduhan ke atasnya termasuk salah guna kuasa, pecah amanah dan pengubahan wang haram.

Sabitan yang dijatuhkan pada Julai tahun lalu itu turut membawa hukuman 12 tahun penjara dan denda sebanyak RM210 juta, sekitar empat bulan selepas Muhyiddin menduduki jawatan PM selepas membawa Bersatu keluar daripada gabungan Pakatan Harapan (PH).

Dr Mahathir dan Muhyiddin adalah pemimpin utama yang membentuk Bersatu pada 2016 bagi mencabar Najib ketika pendedahan berhubung skandal berkait 1MDB memuncak dalam negara.

Parti itu kemudiannya bergabung bersama PH bagi menamatkan enam dekad pentadbiran kerajaan Barisan Nasional, sekali gus menyaksikan Dr Mahathir menjadi ketua kerajaan paling tua di dunia yang dipilih dalam pilihan raya pada usia 93 tahun.

Namun susulan beberapa kontroversi berhubung peralihan kuasa yang bakal menyaksikan bekas musuhnya Anwar menggantikan beliau bagi jawatan paling kanan dalam negara itu, keretakan mulai jelas dalam kerajaan PH.

Pada awal 2020, gabungan itu akhirnya tumbang sehingga menyebabkan perpecahan dalam PKR dan Bersatu.


Veteran UMNO syor adakan EGM pecat Zahid

Pemecatan Presiden UMNO, Datuk Seri Ahmad Zahid Hamidi boleh dilakukan dengan mengadakan Perhimpunan Agung Luar Biasa (EGM), itu cadangan yang disuarakan Veteran UMNO.

Setiausaha Agungnya, Datuk Mustapha Yaakub berkata EGM adalah langkah terbaik untuk menoktahkan kemelut dalaman parti yang berpunca daripada klip audio tular melibatkan Zahid dengan Ketua Pembangkang, Datuk Seri Anwar Ibrahim.

“Memang ada pihak mahukan EGM, dengan membawa usul sama ada untuk menarik balik keputusan soal kerjasama dengan Parti Pribumi Bersatu Malaysia (Bersatu) dan satu lagi mendesak supaya Ahmad Zahid berundur,” katanya dipetik Mingguan Malaysia hari ini.

Dalam Perlembagaan UMNO terdapat fasal yang membolehkan EGM diadakan dengan segera.

Portal tersebut juga memetik Fasal 9.11, jika semua Ahli MT berhenti serentak maka Pengerusi Tetap atau Timbalannya hendaklah dalam tempoh tidak lebih daripada 60 hari mengadakan EGM bagi menubuhkan semula MT dan Perhimpunan Agung itu hendaklah menetapkan tempoh perkhidmatan MT yang baru ditubuhkan itu.

Bagi soal peletakan jawatan presiden parti, Fasal 9.12 menyebut jawatan Ahli MT termasuk Presiden dan Timbalan Presiden boleh dilucutkan atau MT dibubarkan oleh EGM dengan undian tidak kurang daripada dua pertiga daripada jumlah bilangan ahli yang berhak hadir.

Kata Mustapha lagi, pemilihan hanya dapat dijalankan paling cepat pun pada Oktober dan November memandangkan mandat Majlis Tertinggi hanya akan berakhir pada Jun ini dan hanya selepas itu baharu pemilihan parti boleh diadakan.

“Tarikh hayat barisan Majlis Tertinggi (MT) bagi sesi 2018-2021 berakhir pada bulan Jun ini, tetapi kalau nak buat pemilihan selepas itu, 21,000 cawangan dan 191 bahagian perlu bermesyuarat terlebih dahulu lepas itu baru MT akan bermesyuarat.

“Jadi dijangka bulan Oktober atau bulan November baru boleh adakan pemilihan,” katanya.

Baru-baru ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Hormat demokrasi dan hak rakyat pilih PN, jangan menghukum: Sanusi

Kerajaan campuran digesa menghormati hak demokrasi rakyat dalam memilih Perikatan Nasional (PN), kata Datuk Seri Muhammad Sanusi Md Nor.

Menteri Besar Kedah itu berkata, kerajaan campuran Datuk Seri Anwar Ibrahim jangan menghukum pentadbiran kerajaan negeri hanya kerana rakyat sudah membuat keputusan memilih PN dan memintanya supaya menjadi seorang pemimpin yang matang.

“Mana boleh macam itu (menghukum rakyat kerana memilih PN)… ini demokrasi. Dalam politik berpuluh tahun sudah demokrasi… tidak boleh macam itu, kena faham demokrasi.

“Jangan menghukum orang kerana itu… tidak boleh, berdosa. Kita beri rakyat memilih, kemudian rakyat membuat pilihan… selepas itu, kita hukum dia… ingat dosa pahala sama,” katanya dipetik laporan BH.

Sanusi juga berharap kepimpinan Kerajaan Perpaduan tidak akan menyimpan sebarang ‘perasaan’ dalam hati, terutama berkaitan hal politik sebelum ini.

“Permulaan baharu (hubungan Kerajaan Kedah dengan Kerajaan Persekutuan), saya bersedia untuk (membuka) lembaran baharu. Kalau mereka bersedia, Alhamdulillah… kalau mereka masih menyimpan dalam hati, saya tak tahu.

“Mana boleh simpan dalam hati, hal pemerintahan kerajaan… urusan kena ikut prosedur kerajaan. Hal hati mana boleh bawa, kena simpan dalam peti,” katanya lagi.

Terdahulu, Sanusi, 49, melafaz sumpah memegang jawatan Menteri Besar di hadapan Sultan Kedah, Sultan Sallehuddin Sultan Badlishah, di Balai Mengadap Besar, Istana Anak Bukit, pada jam 10.15 pagi tadi.

PN mendapat kemenangan besar iaitu 33 daripada 36 kerusi Dewan Undangan Negeri (DUN) pada Pilihan Raya Negeri (PRN), Sabtu lepas.


Mufti Pulau Pinang bidas wanita pakai ihram ketika umrah tak berakal

Tindakan seorang wanita yang didakwa mengerjakan umrah berpakaian ihram seperti jemaah lelaki disifatkan sebagai tindakan yang tidak berakal dan sengaja mempermain-mainkan atau mempersendakan agama Islam.

Mufti Pulau Pinang Datuk Seri Dr Wan Salim Wan Mohd Noor berkata tindakan dilakukan wanita itu hanya memudaratkan diri sendiri malah agama Islam bukan bahan mainan atau sendaan, lapor Bernama.

“Seorang Muslim dituntut menghormati dan mengagungkan agamanya, malah tindakan wanita itu disifatkan sebagai hanya memudaratkan diri sendiri sedangkan agama Islam sedikit pun tidak terjejas oleh tindakan yang tidak berakal itu.

“Melakukan perbuatan yang berlawanan dengan hukum Islam secara sengaja bererti mempermain-mainkan atau mempersendakan agama, dengan tindakan sedemikian pelakunya menjadi kafir. Jika tidak bertaubat dia akan dihumban ke neraka dan akan menerima seksaan yang dahsyat di akhirat nanti,” katanya dalam kenyataan hari ini.

Wan Salim berkata banyak lagi cara untuk mencari populariti, namun bukan dengan menjadikan agama sebagai bahan mainan atau sendaan kerana ia tindakan jelas sekali menghina agama.

“Agama Allah tetap berkembang pesat dari semasa ke semasa…semakin ramai manusia menganutnya terutama dalam kalangan para ilmuwan dan cerdik pandai dalam pelbagai bidang ilmu dan kerjaya,” katanya.

Semalam, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.

Berikutan itu, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan berkata pihaknya memberi jaminan tindakan tegas akan dikenakan terhadap wanita yang didakwa mengerjakan umrah berpakaian ihram lelaki malah agensi yang menguruskan umrah wanita terbabit juga akan dikenakan tindakan jika benar dakwaan seperti ditularkan.


Biarpun gajah terbang sekalipun, akar umbi UMNO tidak akan pangkah roket!

Saudara Pengarang,

Baru-baru ini, beberapa pemimpin atasan Umno telah secara terbuka menyeru agar ahli-ahli parti menyokong DAP di dalam pilihan raya negeri (PRN) yang akan diadakan tidak lama lagi. Sudah hampir 40 tahun saya menyertai Umno. Macam-macam saya pernah dengar dan pelbagai liku saya pernah lalui bersama parti sebagai ahli akar umbi.

Tapi bila pemimpin atasan menyeru akar umbi untuk menyokong DAP di PRN, saya seperti berkhayal dan berada di alam mimpi. Saya dan ramai akar umbi Umno masih tidak dapat menerima DAP sebagai rakan kongsi politik, lebih-lebih lagi nak pangkah roket semasa membuang undi.

Selama berdekad-dekad lamanya, kami telah diberitahu pemimpin parti dan diindoktrin bahawa DAP adalah musuh utama yang menentang hak istimewa Melayu dan merendahkan agama Islam. Yang peliknya, dalam seketika sahaja, segala kesalahan DAP telah diputihkan.

Bagi saya, ini semua strategi yang hanya menguntungkan segelintir pemimpin Umno yang ingin mempertahankan jawatan serta mengelak daripada dipenjarakan atas kesalahan-kesalahan salah guna kuasa dan rasuah sebelum ini. Saya tidak nampak bagaimana ia dapat memanfaatkan parti yang telah sejak sekian lama, berjuang demi agama, bangsa dan negara.

Terus terang, perasan curiga dan syak wasangka antara Umno dan DAP amat dalam dan tebal, walaupun Kerajaan Perpaduan sudah berusia enam bulan. Kami tidak boleh melupakan sejarah panjang persaingan dan pertentangan antara kedua-dua parti ini.
DAP masih DAP. Begitulah pendapat saya. Seekor harimau tidak akan mengubah belangnya semalaman.

Mustahil sebuah parti yang sebelum ini hanya meraih undi dengan membakar isu perkauman dan menyemai kebencian terhadap Umno dapat bertukar pendirian dalam sekelip mata, terutamanya di peringkat akar umbi.

Saya khuatir, jika calon-calon DAP memenangi lebih banyak kerusi di PRN akan datang, ia akan menjadi lebih bongkak dan menenggelamkan suara Umno dan Melayu di persada politik negara. Di peringkat kebangsaan, DAP sudah mempunyai 40 buah kerusi di Dewan Rakyat, berbanding Umno, yang hanya memiliki 26.

Lebih membimbangkan, Kerajaan Perpaduan ini mungkin tidak kekal lama. Sudah ada ura-ura menjatuhkan pentadbiran Datuk Seri Anwar Ibrahim melalui kenyataan bersumpah (statutory declaration) seperti yang dilakukan di Langkah Sheraton. Jika ini berlaku dan dan DAP dapat membolos banyak kerusi di PRN nanti kerana sokongan Umno, ada kemungkinan besar bekas musuh politik Umno akan “menelan” parti keramat kami.

Umno ditubuhkan untuk mempertahankan kepentingan Melayu dan Islam. DAP pula dilihat sebagai parti yang menentang idealisme-idealisme Umno, terutamanya slogan “Malaysian Malaysia”. Falsafah-falsafah ini adalah tidak serasi, malah bercanggah.

Jelaslah seruan untuk menyokong DAP suatu perbuatan yang bertentangan dengan asas parti kami. Mengapakah pemimpin atasan Umno ingin mengkhianati prinsip-prinsip Umno dengan memberikan sokongan kepada DAP? Adakah ini sebahagian daripada percaturan segelintir elitis Umno demi kepentingan individu?

Bagi saya, strategi terbaik untuk Umno adalah untuk tidak bekerjasama dengan DAP semasa PRN. Ini adalah satu-satunya cara untuk memastikan keselarasan dengan prinsip-prinsip asas parti kami. Sudah cukup buruk apabila kami terpaksa menjalinkan “perkahwinan paksa” dengan DAP di peringkat persekutuan. Tidak perlu meluaskan kolaborasi ini ke peringkat negeri pula.

Biar putih mata, jangan putih tulang. Prinsip perjuangan Umno mengatasi segala-galanya, termasuk kelangsungan politik pemimpin parti.

Saya dan ramai akar umbi Umno telah mengutarakan keprihatinan kami kepada pengerusi bahagian dan menulis surat kepada kepimpinan pusat parti, tetapi suara kami tidak didengar.

Akhir kata, biarpun gajah terbang, saya tidak akan sekali-kali memberikan undi saya kepada DAP. Dalam politik, kita tidak boleh mengkhianati prinsip-prinsip dan nilai-nilai yang kita pegang teguh. Bagi saya dan ramai ahli akar umbi Umno, DAP masih tetap menjadi musuh politik.

Saifuddin Ayob
Alor Star, Kedah

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Kes aktif di Langkawi melonjak, 10 pelancong ditahan

Jumlah kes aktif Covid-19 di Pulau Langkawi melonjak kepada 711 kes semalam, berbanding 445 kes yang direkodkan dalam tempoh 24 jam pada Selasa, lapor Pejabat Kesihatan Daerah Langkawi (PKDLangkawi), semalam.

Pada masa sama, jumlah jangkitan harian semalam juga meningkat kepada 95 kes berbanding 50 kes pada Selasa, naik dua hari berturut-turut setelah mencatat 49 kes pada Isnin.

Empat daripada enam mukim di pulau peranginan itu merekodkan peningkatan kes dengan Mukim Bohor mencatatkan lonjakan daripada enam kes pada Selasa kepada 29 kes semalam, diikuti Kuah dengan 27 kes baharu berbanding sembilan kes pada Selasa.

Mukim Ayer Hangat pula merekodkan 18 kes baharu semalam, berbanding empat kes yang dicatat pada Selasa, manakala Ulu Melaka mencatat sembilan kes baharu berbanding enam kes pada Selasa.

PKDLangkawi memaklumkan 50 kes baharu dikesan menerusi saringan bergejala, 44 daripada saringan kontak rapat dan satu kes daripada Kluster Dah Teluk Nibung.

Secara keseluruhan sejak Covid-19 melanda negara awal tahun lalu, pulau peranginan itu mencatat 5,591 kes positif dengan 5,031 disahkan sembuh serta 71 kematian.

Polis menahan 10 pelancong dari Kuala Lumpur berusia 23 hingga 31 tahun dan merampas dadah serta ubat batuk dalam serbuah di sebuah bilik hotel di Pantai Tengah, Langkawi, awal pagi semalam. – Gambar Polis Langkawi

Sementara itu, polis Langkawi menahan 10 pelancong dalam sebuah bilik selain merampas sejumlah dadah serta ubat batuk di sebuah hotel di Pantai Tengah, awal pagi semalam.

Ketua Polis Daerah Langkawi Shariman Ashari, berkata kumpulan lelaki berusia di antara 23 dan 31 tahun itu ditahan pada 1.30 pagi semalam.

“Berbekalkan maklumat awam kerana mencurigai aktiviti sekumpulan lelaki, sepasukan polis membuat serbuan dan mendapati 10 lelaki berada dalam sebuah bilik di hotel itu.

“Pemeriksaan fizikal ke atas semua suspek dan sekitar bilik menemukan lapan peket plastik lutsinar berisi bahan disyaki dadah jenis ketamin seberat 7.20g, selain dua botol ubat batuk,” katanya

Siasatan mendapati semua suspek adalah pelancong dari Kuala Lumpur dan sedang bercuti di pulau itu, susulan pembukaan projek rintis gelembung pelancongan.


PRU-15 : GPS gugur Wan Junaidi, Rohani

Gabungan Parti Sarawak (GPS) menggugurkan dua penyandangnya, Datuk Seri Wan Junaidi Tuanku Jaafar dan Datuk Seri Rohani Abdul Karim bagi Pilihan Raya Umum ke-15 (PRU-15) kali ini.

Perkara itu disahkan Pengerusinya, Tan Sri Abang Johari Abang Openg ketika menggumumkan calon GPS bagi PRU-15 di Kuching, hari ini.

GPS menampilkan 14 muka baharu termasuk calon termuda berusia 37 tahun, Mohamad Shafizan Kepli yang diletakkan di Batang Lupar bagi menggantikan Rohani.

Naib Ketua Wanita PBB, Datuk Seri Nancy Shukri akan bertukar kerusi dari Parlimen Batang Sadong ke Parlimen Santubong bagi menggantikan Wan Junaidi.

Wan Junaidi sebelum ini menyatakan hasrat untuk berundur dan sudah mempersiapkan calon pengganti di kerusi itu namun tidak mendedahkan individu pilihannya itu.

Sementara Setiausaha Agung GPS, Datuk Seri Alexander Nanta Linggi dan Naib Presiden Kanan PBB, Datuk Seri Fadillah Yusof masing-masing akan mempertahankan kerusi Kapit dan Petra Jaya.

Selain itu, turut diumumkan adalah Presiden PRS, Datuk Joseph Salang Gandum yang dicalonkan semula bertanding di Julau dan Presiden PDP, Datuk Seri Tiong King Sing akan mempertahankan kerusinya di Bintulu manakala Datuk Willie Mongin diumum mempertahankan kerusi Puncak Borneo.


Kuota lapan menteri, timbalan menteri PAS kekal

Kuota tiga menteri dan lima timbalan menteri kepada PAS – parti komponen dalam Perikatan Nasional (PN) – dikekalkan dalam Kabinet Perdana Menteri Datuk Seri Ismail Sabri Yaakob.

Dua bekas menteri Kerajaan PN pimpinan Tan Sri Muhyiddin Yassin sebelum ini, Datuk Seri Tuan Ibrahim Tuan Man yang juga Timbalan Presiden PAS, serta Setiausaha Agung PAS yang juga bekas Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, dilantik semula.

Tuan Ibrahim dikekalkan sebagai Menteri Alam Sekitar, manakala Takiyuddin kini berpindah ke Kementerian Tenaga dan Sumber Asli.

Sementara itu, Naib Presiden PAS, Senator Idris Ahmad adalah muka baharu yang diangkat bagi memenuhi kuota tiga menteri kepada parti itu.

Beliau dilantik Menteri di Jabatan Perdana Menteri (Hal Ehwal Agama) yang sebelum ini disandang bekas Mufti Wilayah Persekutuan, Datuk Seri Dr Zulkifli Mohd Al-Bakri.

Dalam kenyataannya hari ini Ismail Sabri turut mengumumkan pelantikan lima lagi Ahli Parlimen (MP) daripada PAS sebagai timbalan menteri.

Mereka ialah:

1) MP Pasir Puteh yang juga Ketua Dewan Ulama PAS Pusat, Dr Nik Muhammad Zawawi Salleh sebagai Timbalan Menteri II Pertanian dan Industri Makanan;

2) MP Pengkalan Chepa, Datuk Ahmad Marzuk Shaary – Timbalan Menteri di Jabatan Perdana Menteri (Hal Ehwal Agama);

3) MP Rantau Panjang, Datuk Siti Zailah Mohd Yusoff – Timbalan Menteri Wanita, Keluarga dan Masyarakat;

4) MP Kuala Terengganu, Datuk Ahmad Amzad Mohamed @ Hashim – Timbalan Menteri Sains, Teknologi dan Inovasi; dan

5) MP Pendang, Datuk Awang Hashim – Timbalan Menteri Sumber Manusia.

Bagaimanapun, belum pasti apakah peranan yang akan diberikan kepada Presiden PAS, Datuk Seri Abdul Hadi Awang yang ketika pentadbiran Muhyiddin telah dilantik sebagai Penasihat Khas Perdana Menteri ke Timur Tengah bertaraf Menteri.


Ismail Sabri beri bayangan UMNO ditolak lagi pada PRN enam negeri

Naib Presiden UMNO Datuk Seri Ismail Sabri Yaakob membayangkan senario penolakan dihadapi parti itu pada Pilihan Raya Umum Ke-15 (PRU-15) lalu, akan berulang pada Pilihan Raya Negeri (PRN) di enam negeri yang bakal diadakan beberapa bulan lagi.

Beliau berpendapat perkara itu tidak mustahil akan berlaku sekiranya UMNO masih tidak mempunyai tawaran baharu yang diberikan sebelum dan selepas PRU-15, khususnya kepada anak muda.

“Jangan lupa PRN akan datang, orang muda ramai. Golongan berusia 18 tahun akan didaftarkan secara automatik,” katanya sambil berpendapat orang muda lebih melihat dan mahukan pemimpin yang dipecat UMNO seperti Khairy Jamaluddin yang terbuka dalam mengkritik parti dan pada orang muda itu sesuatu yang wajar.

Bekas Perdana Menteri itu melihat bahawa orang muda sekarang ini lebih ideal dan mahukan kebebasan diberikan kepada mereka sekiranya menyertai parti politik.

“Mereka mahu kebebasan diberi pada ahli. Orang muda tidak akan masuk parti yang menyekat kebebasan mereka. Individu berpengaruh yang dipecat dan digantung adalah mereka yang terbuka pada parti.

“Kalau petanda sebegini kita tunjukkan pada mereka, maka tiada harapan baharu pada parti. Sudah semestinya sukar untuk kita menarik minat orang muda.

“Jangan lupa PRN akan datang, orang muda ramai. Golongan berusia 18 tahun akan didaftarkan secara automatik. Kita akan hadapi masalah sama dalam PRU-15 baru-baru ini yang akhirnya ditolak orang muda dan golongan profesional.

“Sebab kita tak nampak apa tawaran baharu yang diberikan sebelum dan selepas PRU-15 kalau kita dengan cara dan nada sama. Jadi, tiada apa yang hendak diharapkan pada UMNO lagi. Kalau dulu kita ditolak, tiada sebab mereka mahu ubah dan tolak UMNO sekali lagi,” katanya dalam wawancara bersama Utusan.

Enam negeri – Kedah, Kelantan, Terengganu, Pulau Pinang, Selangor dan Negeri Sembilan, perlu mengadakan PRN dalam tempoh beberapa bulan lagi, setelah tidak menyertai PRU-15.

Menjawab soalan berkaitan sesetengah pendapat mengatakan kritikan terhadap UMNO perlu dibuat menerusi saluran yang betul, Ismail Sabri yang juga Ahli Parlimen (BN) Bera itu sendiri mempersoalkan saluran berkenaan, sambil mengatakan alasan itu tidak boleh digunakan.

“Mana salurannya? Kalau ada saluran pun dalam mesyuarat Majlis Tertinggi (MT). Kalau bahagian berapa kali setahun mesyuarat? Ada bahagian yang mesyuarat tiap-tiap bulan, ada yang mesyuarat dua bulan dan ada yang tiga ke empat bulan sekali. Jadi bila masa hendak mengkritiknya?

“Perlu diingat, ahli UMNO bukan setakat ahli MT atau di peringkat bahagian. Ahli kita termasuk di peringkat akar umbi. Di peringkat cawangan. Ada sesetengah cawangan, enam bulan sekali pun tidak mesyuarat.

“Jadi mahu cakap dekat mana? Alasan ini tidak boleh digunakan. Takkan hendak tunggu setahun ketika mesyuarat agung cawangan baru boleh cakap? Pada saya, mana-mana parti politik perlu benarkan ahli bersuara,” katanya.

Terdahulu, MT UMNO memecat dan menggantung beberapa pemimpinnya selepas PRU-15 kerana dikatakan melanggar peraturan dan keputusan parti, manakala beberapa yang lain pula digantung keahlian.

Sebelum PRU-15, antara nama-nama besar yang dipecat adalah Tan Sri Annuar Musa dan Datuk Seri Shahidan Kassim, disusuli pemecatan terbaru membabitkan Khairy Jamaluddin Abu Bakar dan Tan Sri Noh Omar pada 27 Januari lalu.

Bekas Naib Presiden UMNO, Datuk Seri Hishammuddin Hussein dan Naib Ketua Pemuda yang juga bekas Ketua Penerangan UMNO, Shahril Sufian Hamdan pula antara yang digantung keahlian selama enam tahun.

Khairy dan Noh antara yang lantang mengkritik kepemimpinan Presiden, Datuk Seri Ahmad Zahidi Hamidi dan keputusan Perhimpunan Agung UMNO 2022 (PAU 2022) pertengahan Januari lalu yang meluluskan usul tiada pertandingan dua jawatan tertinggi parti.


Bukit Aman arah Najib serah bukti selepas tuduh LHDN guna dokumen palsu

Jabatan Siasatan Jenayah Komersial (JSJK) Bukit Aman mengarahkan bekas Perdana Menteri, Datuk Seri Najib Razak menyerahkan dokumen berkaitan laporan dibuatnya terhadap Lembaga Hasil Dalam Negeri (LHDN) bagi membolehkan siasatan dilakukan.

Laporan polis itu mendakwa, saman tuntutan cukai yang dikenakan terhadap Ahli Parlimen Pekan berkenaan bermotifkan politik.

Memetik kenyataan kepada BHOnline, Pengarah JSJK Datuk Kamarudin Md Din, mengesahkan menerima laporan polis yang dibuat Najib terhadap LHDN, kelmarin.

“Pada masa ini, pihak polis sudah meminta Najib mengumpulkan segala dokumen yang dimilikinya sebagai bukti untuk kita melakukan siasatan.

“Bagaimanapun, tiada tempoh masa diberikan kepada beliau untuk menyerahkan segala dokumen kepada pihak polis,” katanya .

Kamarudin berkata, siasatan sedang dijalankan dan pihak polis juga sedang berusaha mendapatkan segala butiran dan maklumat lain.

Najib sekarang ini berdepan proses mahkamah setelah Mahkamah Rayuan semalam menolak permohonan beliau dan anaknya Mohd Nazifuddin untuk membatalkan keputusan Mahkamah Tinggi Kuala Lumpur berhubung tuntutan saman cukai ke atas mereka.

Sebelum ini Mahkamah Tinggi Kuala Lumpur membenarkan permohonan LHDN untuk membuat keputusan ringkas dalam tuntutan saman cukai mereka terhadap Najib dan Nazifuddin, yang masing-masing bernilai RM1.69 bilion dan RM37.6 juta.

LHDN kini sedang menunggu proses kemuflisan ke atas Ahli Parlimen Pekan itu dan anaknya dalam permohonan mereka di Mahkamah Tinggi Kuala Lumpur.

Bagaimanapun, Najib memuat naik kenyataan menerusi akaun Facebook miliknya kelmarin, mendakwa ada pegawai LHDN dan ahli politik yang menyalahgunakan kuasa mereka dan menggunakan dokumen palsu untuk menganiaya dirinya.

Tidak pasti sama ada dokumen palsu yang didakwa Najib itu telah ditunjukkan kepada mahkamah ketika perbicaraan kesnya dengan LHDN.

“Ada yang datang menemui saya dan memohon maaf serta memberitahu saya bahawa kes cukai tambahan RM1.7 bilion ini sebenarnya tiga kali disiasat sejak 2018.

“Malah, mereka sendiri akui selepas tiga kali siasatan itu dijalankan dengan penuh teliti, mereka tidak menemui apa-apa kesalahan yang dilakukan saya dan tiada penalti cukai yang patut dikenakan terhadap saya.

“Berdasarkan maklumat serta bukti kukuh saya terima, saya telah membuat laporan polis terhadap LHDN tengah hari ini sebab saya dimaklumkan secara sahih bahawa pegawai-pegawai terbabit serta ahli-ahli politik tertentu dipercayai dengan jelas melanggar Seksyen 167, Seksyen 192, Seksyen 196, Seksyen 197 Kanun Keseksaan dan Seksyen 23 Akta SPRM yang membabitkan salah guna kuasa dan penggunaan dokumen palsu,” kata Najib.


Menteri diingatkan bukti pencapaian dalam 100 hari, kata PM

Sasaran pencapaian 100 hari menjadi tumpuan utama dalam mesyuarat Kabinet pertama yang dipengerusikan Perdana Menteri Datuk Seri Ismail Sabri Yaakob bersama barisan Menterinya hari ini.

Ismail Sabri berkata penekanan utama berhubung status terkini jangkitan Covid-19 di negara ini, disamping penekanan kepada pengukuhan tindakan tahap kesihatan secara proaktif oleh semua kementerian demi melonjakkan semula aktiviti ekonomi yang memberi manfaat utama kepada rakyat.

Beliau berkata, tindakan pantas dan bersepadu merupakan aspek utama bagi membebaskan negara daripada ancaman wabak penyakit, kegawatan ekonomi serta kekusutan politik yang telah dilalui oleh rakyat sebelum ini.

“Saya turut mengingatkan para menteri Kabinet dan setiap kementerian perlu buktikan pencapaian dalam tempoh 100 hari.

“Segala bantuan yang telah diumumkan mesti disegerakan dan saya akan memastikan Kabinet ini berasaskan keberhasilan yang mengutamakan kestabilan dan keselamatan Keluarga Malaysia,” katanya dalam Facebook beliau pada Rabu.

Ismail Sabri sebelum itu mempengerusikan mesyuarat Kabinet pertama menerusi sidang video dari rumah setelah beliau dinasihatkan Kementerian Kesihatan (KKM) untuk menjalani kuarantin kendiri.

Pejabat Perdana Menteri dalam kenyataan Isnin lepas memaklumkan Ismail Sabri menjalani kuarantin kendiri bermula 30 Ogos selepas disahkan kontak rapat pesakit Covid-19.


Moscow tukar tahanan bekas askin Marin AS dengan juruterbang Rusia

Rusia dan Amerika Syarikat bertukar tahanan pada Rabu walaupun sedang berdepan ketegangan dalam pergolakan dengan Ukraine.

Moscow menyerahkan bekas askar Marin yang ditahan sebagai pertukaran untuk juruterbang Rusia yang disabitkan dengan penyeludupan dadah.

Trevor Reed, 30, dari Texas dipenjarakan di Rusia pada 2020, ditukar dengan Konstantin Yaroshenko, 53, yang sudah menjalani hukuman penjara 20 tahun di Amerika sejak 2011.

Dalam rakaman ditayangkan di saluran rasmi televisyen Rusia, Yaroshenko muncul dari pesawat AS ke lapangan terbang dengan memakai baju-T dan ditemani dua lelaki dalam sut gelap.

Serentak dengan itu, Reed muncul dari kapal terbang berasingan dengan seorang pengawal membawa beg.

Kedua-dua lelaki itu berjalan melepasi satu sama lain, masing-masing menaiki kapal terbang berlainan.

Jurucakap kementerian luar Rusia Maria Zakharova berkata pertukaran itu dilakukan pada Rabu selepas “proses rundingan yang panjang”.

Televisyen negara memaparkan rakaman Reed bercakap dengan pengawal dalam bahasa Rusia ketika meninggalkan penjaranya dan diiring memasuki pesawat di lapangan terbang Vnukovo Moscow oleh beberapa individu berpakaian seragam tentera.


Taliban tawan wilayah utama sempadan Afghanistan-Iran

Kumpulan pejuang Taliban menawan wilayah penting di barat Afghanistan, termasuk lintasan sempadan dengan Iran, kata pegawal keselamatan, tatkala gerakan bersenjata itu terus mara di seluruh negara.

Sejak seminggu lalu, kumpulan Taliban menggempur wilayah bersempadan dengan lima negara – Iran, Yajikistan, Turkmenistan, China dan Pakistan – ketika tentera asing mengakhiri campur tangan selama 20 tahun dengan keluar dari Afghanistan.

Pertempuran antara pejuang Taliban dan pasukan tentera Afghanistan juga sedang berlangsung di wilayah Balkh yang bersempadan dengan Uzbekistan.

Dua pegawai kanan keselamatan memberitahu agensi berita Reuters dengan syarat tidak disebutkan nama, bahawa lintasan Islam Qala di wilayah Herat di sempadan Afghanistan dengan Iran, jatuh ke tangan Taliban.

Perkhidmatan televisyen rasmi Iran berbahasa Arab, Al Alalam TV pula melaporkan bahawa tentera Afghanistan memasuki wilayah Iran melalui sempadan untuk melarikan diri daripada serangan bertali arus Taliban.

Bagaimanapun, jurucakap Kementerian Dalam Negeri Tariq Arian menafikan laporan itu sambil mengatakan tentera Afghanistan masih mengawal lintasan sempadan dengan Iran.

Seorang lagi pegawai keselamatan memberitahu pejuang Taliban menawan wilayah Herat tanpa perlawanan.

Awal minggu ini lebih 1,000 anggota tentera Afghanistan melarikan diri ke Tajikistan selepas Taliban menawan kebanyakan kawasan di utara wilayah Badakhshan, bersempadan dengan China dan Pakistan.

Kementerian Pertahanan Afghanistan bagaimanapun berkata pasukan tentera berjaya menawan semula Qala-e-Naw bandar di timur wilayah Badhgis, yang digempur Taliban pada Rabu.

Ratusan anggota tentera telah dihantar ke wilayah itu. Pertempuran masih berlaku di Qala-e-Naw di mana Taliban sebelum ini menawan bangunan kerajaan di bandar itu termasuk ibu pejabat polis, kata kementerian itu.

“Bandar ini berada sepenuhnya di dalam kawalan kami dan kami sedang menjalankan operasi menentang Taliban di pinggir bandar,” kata jurucakap Kementerian Pertahanan, Fawad Aman.

Katanya 69 pejuang Taliban terbunuh dalam operasi di Qala-e-Naw – bandar utama wilayah yang ditawan pejuang dalam serangan terakhir mereka.

Selebihnya wilayah Badghis berada dalam tangan Taliban, dengan pegawai keselamatan Barat menyatakan Taliban menawan lebih 100 daerah di Afghanistan.

Namun pejuang Taliban mendakwa mereka menawan lebih 200 daerah di 34 wilayah di separuh daripada Afghanistan. Bandar-bandar utama sahaja yang masih berada dalam kawalan kerajaan Afghanistan.

Pejuang Taliban meningkatkan serangan sejak beberapa minggu lalu ketika Amerika Syarikat (AS) mula mengosongkan pangkalan utama mereka di Afghanistan, sekali gus mengakhiri campur tangan sejak 2001 yang bertujuan menyingkirkan pemerintahan Taliban. – Agensi


PRN P.Pinang: ADUN DAP kesal tidak dicalonkan

ADUN DAP Pulau Pinang kesal apabila tidak dicalonkan partinya untuk bertanding pada Pilihan Raya Negeri (PRN) Pulau Pinang, bulan depan.

Exco Pembangunan Sosial dan Hal Ehwal Bukan Islam Pulau Pinang, Chong Eng berkata keputusan parti itu adalah titik perubahan dalam karier politi yang diceburinya sejak 1995.

“Saya kesal kerana saya tidak bertanding dalam PRN kali ini. Ini adalah titik perubahan bagi saya dalam karier politik saya sejak 1995 sebagai pembangkang tunggal di DUN Pulau Pinang ketika itu.

“Saya masih sihat dan anak-anak saya sudah besar di mana saya ada banyak masa dan tenaga untuk berkhidmat dan menyumbang. Inilah alasan kenapa wanita berbeza dengan lelaki.

“Wanita perlu jaga keluarga apabila anak-anak masih kecil. Wanita berdepan kekangan dalam karier tidak seperti lelaki,” katanya dalam satu kenyataan, hari ini.

Selain Chong, beberapa Exco Pulau Pinang lain turut digugurkan pada pilihan raya negeri kali ini termasuk Yeoh Soon Hin yang memegang portfolio Pelancongan dan Ekonomi Kreatif.

Menurut Setiausaha Agung DAP, Anthony Loke, Chong digugurkan kerana sudah menjadi Ahli Majlis Mesyuarat Negeri selama dua penggal dan sebelum itu sudah menjadi ahli Parlimen beberapa kali.

Dalam pada itu, Chong yang juga ADUN Padang Lalang berkata beliau kesal tidak dapat meneruskan perancangan yang telah dirangka di bawah portfolionya untuk membantu golongan wanita dan kanak-kanak.

“Portfolio saya di bawah pembangunan sosial sudah ada pelan lima tahun untuk bantu Wanita terutama Kawasan luar bandar. Dengan meluaskan keupayaan ekonomi mereka, ia akan meningkatkan pendapatan isi rumah untuk anak-anak belajar lebih tinggi.

“Tidak dapat teruskan usaha ini, ia kekal tidak lengkap pada saya dan ini kekesalan paling dalam saya,” katanya.

Namun katanya, meski kecewa, mereka perlu fokus kepada kemenangan pada PRN ini.


Mahkamah tolak permohonan Shafee gantung prosiding saman LHDN

Mahkamah Tinggi Kuala Lumpur hari ini menolak permohonan peguam Tan Sri Muhammad Shafee Abdullah bagi menggantung prosiding kes saman Lembaga Hasil Dalam Negeri (LHDN) berhubung cukai pendapatan berjumlah RM9.41 juta.

Perkara tersebut dimaklumkan oleh peguam Muhammad Farhan Shafee yang mewakili Muhammad Shafee ketika dihubungi media selepas tamat prosiding secara dalam talian di hadapan Pesuruhjaya Kehakiman, Roz Mawar Rozain.

Mahkamah turut memerintahkan supaya Muhammad Shafee membayar kos sebanyak RM5,000 kepada LHDN, menurut laporan Utusan.

Muhammad Farhan berkata, mahkamah menetapkan tarikh 6 Oktober depan untuk pengurusan kes dan seterusnya menetapkan tarikh perbicaraan.

“Mahkamah menolak alasan-alasan pemohon (Muhammad Shafee) bahawa wujud keadaan istimewa untuk menggantung prosiding itu,” katanya ketika dihubungi pemberita selepas prosiding secara dalam talian hari ini.

Prosiding hari ini turut disertai peguam utama Datuk Seri N Rajan dan Wee Yeong Kang mewakili Muhammad Shafee, manakala LHDN diwakili peguam kanan hasil, Norhisham Ahmad dan Muhammad Faqrol Syazreen Mohd Ghause.

Pada 3 November 2021, Muhammad Shafee memfailkan permohonan agar kes saman yang menuntut tunggakan cukai RM9.41 juta itu ditangguhkan sementara menunggu pelupusan rayuannya di hadapan Pesuruhjaya Khas Cukai Pendapatan Malaysia.

Antara alasan yang dikemukakan dalam permohonan tersebut, Muhammad Shafee, 70, memohon prosiding tersebut ditangguhkan sementara menunggu keputusan bagi rayuan bekas Perdana Menteri, Datuk Seri Najib Razak dan anaknya, Datuk Mohd Nazifuddin berhubung tunggakan cukai masing-masing berjumlah RM1.69 bilion dan RM37.6 juta di Mahkamah Persekutuan.

Kerajaan Malaysia melalui LHDN memfailkan saman terhadap Muhammad Shafee pada 6 Mei 2021 dengan menamakan beliau sebagai defendan bagi tunggakan cukai itu selama lima tahun.

Berdasarkan dokumen diperoleh media, peguam berkenaan mempunyai tunggakan cukai tahun taksiran RM621,291.85 (2011), RM978,854.11 (2012), RM3,581,500.000 (2013), RM1,735,124.03 (2014) dan RM1,826,557.87 (2016).


2,536 kes baharu, lima kematian

Sebanyak 2,536 jangkitan baharu Covid-19 dilaporkan dalam tempoh 24 jam semalam (Ahad, 3 Julai 2022), termasuk tiga kes import, kata Kementerian Kesihatan (KKM), hari ini.

Daripada jumlah baharu itu, 1,845 kes melibatkan individu yang telah menerima suntikan dos penggalak vaksin Covid-19, diikuti 474 kes (penerima dua dos); 195 kes (individu tidak divaksinasi); dan 22 kes (individu belum lengkap divaksinasi).

Jangkitan baharu itu menjadikan kumulatif positif sejak Januari 2020 hingga semalam meningkat kepada 4,573,891 kes, dengan 4,508,322 pesakit telah sembuh, termasuk 3,123 yang pulih semalam.

Sehingga semalam juga, sebanyak 29,793 kes masih aktif, termasuk 28,508 pesakit yang menjalani kuarantin di rumah; 10 ditempatkan di PKRC; 1,221 dirawat ke hospital; dan 45 dimasukkan ke unit rawatan rapi, dengan 26 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Selangor – 1,070 (1,392,014)
Johor – 64 (386,223)
Sabah – 139 (375,369)
W.P. KL – 538 (373,772)
Sarawak – 30 (308,036)
Kedah – 26 (301,822)
Pulau Pinang – 140 (285,728)
Kelantan – 8 (248,407)
Negeri Sembilan – 103 (208,131)
Perak – 239 (207,632)
Pahang – 27 (172,568)
Terengganu – 17 (126,695)
Melaka – 66 (126,308)
W.P.Putrajaya – 59 (22,059)
W.P. Labuan – 5 (21,512)
Perlis – 5 (17,615)

Sementara itu, KKM juga melaporkan lima pesakit meninggal dunia akibat komplikasi Covid-19 semalam, menjadikan kumulatif kematian sejak Mac 2020 meningkat kepada 35,776 kes.

Dua daripada kematian itu masing-masing direkodkan di Johor dan Terengganu, manakala satu kes di Sarawak.


Varian Delta: AS kekalkan larangan perjalanan antarabangsa

Amerika Syarikat (AS) mengekalkan larangan perjalanan antarabangsa Covid-19 di beberapa negara termasuk United Kingdom (UK) susulan peningkatan jumlah jangkitan varian Delta di kalangan penduduk.

Langkah itu adalah petanda baharu bahawa White House akan memikir semula pendiriannya mengenai pandemik Covid-19 yang lebih menular dan melonjak di AS serta penentangan rakyatnya terhadap pemberian vaksin.

Keputusan itu juga memperlihatkan sentimen berbeza Presiden Joe Biden sekarang ini yang pada awalnya mengatakan AS sedang menimbang untuk menarik balik sekatan perjalanan ke negara-negara Eropah.

Setiausaha Akhbar White House, Jen Psaki berkata larangan perjalanan antarabangsa itu akan kekal buat masa ini.

“Susulan penularan varian Delta, jumlah kes baharu yang meningkat, terutama di kalangan mereka yang tidak divaksin, ia (larangan) dikekalkan untuk minggu-minggu akan datang,” katanya.

Jumlah peningkatan kes Covid-19 juga menyebabkan pentadbiran beberapa agensi mula memberi perhatian kepada dasar pemakaian pelitup muka. Pegawai kesihatan AS mengakui mereka sedang mempertimbangkan keperluan memakai pelitup muka di kalangan kakitangan kerajaan Persekutuan.

Hari ini, Jabatan Hal Ehwal Veteran AS menjadi yang agensi Persekutuan yang pertama mewajibkan pekerja kesihatannya mendapatkan suntikan vaksin.

Varian Delta adalah mutasi daripada virus Covid-19 dan lebih mudah tersebar berbanding varian lain. Ianya mula dikesan di India tetapi kini telah menular ke seluruh dunia.

Minggu lalu, pegawai kesihatan AS berkata sekurang-kurangnya 83 peratus kes Covid-19 di negara itu disebabkan jangkitan varian Delta, menyebabkan kadar kemasukan ke hospital meningkat 32 peratus.

Peningkatan kes itu mencetuskan tindakan beberapa negeri di AS yang meluluskan peraturan pemakaian pelitup muka, termasuk kepada individu yang sudah disuntik vaksin Covid-19.

Peningkatan kes membabitkan varian Delta memberi cabaran politik kepada Biden, yang sebelum ini bangga apabila Pusat Kawalan dan Pencegahan Penyakit (CDC) melonggarkan peraturan pemakaian pelitup muka pada Mei lalu, dan pada 4 Julai mengumumkan virus itu sudah ‘melarikan diri’ dari AS.

Sehingga Ahad lalu, 69 peratus individu dewasa AS menerima sekurang-kurangnya satu dos suntikan vaksin – masih rendah berbanding sasaran 70 peratus yang ditetapkan Biden. Sebanyak 60 peratus rakyat AS telah divaksin sepenuhnya.

CDC turut mengingatkan warga AS supaya tidak melakukan perjalanan ke UK setelah jangkitan baharu di negara itu kembali meningkat. – Agensi


462 kes baharu varian Delta dikesan dalam tempoh empat hari lalu

Penularan varian Delta Covid-19 di negara ini semakin membimbangkan apabila dalam tempoh empat hari lalu sebanyak 462 kes baharu dikesan, menjadikan keseluruhan varian itu meningkat kepada 6,188 kes.

Ketua Pengarah Kesihatan Tan Sri Dr Noor Hisham Abdullah berkata semua kes berkenaan dikesan pada 19 Januari hingga hari ini, 22 Januari 2022 oleh beberapa institusi kesihatan.

Beliau berkata IHCM Universiti Malaysia Sarawak telah mengesan 278 kes melibatkan varian berkenaan diikuti Malaysia Genome and Vaccine Institute (155 kes); Institut Penyelidikan dan Perubatan (18 kes); dan FOM Universiti Malaya (11 kes).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai Variant of Concern (VOC) dan Variant of Interest (VOI) adalah sebanyak 6,894 kes.

“Daripada jumlah yang dikesan tersebut, 6,874 kes adalah VOC manakala 20 kes adalah VOI,” katanya dalam kenyataan hari ini.

Jumlah itu melibatkan 6,188 kes varian Delta; Omicron (439 kes); Beta (233 kes); dan Alpha (14 kes), manakala VOI pula melibatkan 13 kes varian Theta; Kappa (empat); dan Eta (tiga kes).

Dr Noor Hisham turut memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara meningkat kepada 1.03 berbanding Rt 1.0 kelmarin.

Lapan negeri mencatat nilai Rt melebihi 1.00 di mana menurut pakar kesihatan kadar kebolehjangkitan berapa pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Berdasarkan jangkaan itu lapan negeri mencatat nilai Rt melebihi 1.00, dengan Kuala Lumpur dan Negeri Sembilan mendapat nilai Rt 1.13; diikuti Kedah (1.06); Johor (1.05); Melaka (1.04); Selangor (1.01); dan masing-masing 1.00 bagi Putrajaya dan Pulau Pinang.

Pada masa sama, Dr Noor Hisham juga memaklumkan sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga 20 Januari 2022, Bahagian Regulatori Farmasi Negara (NPRA) menerima 24,411 laporan Kesan Advers Susulan Imunisasi (AEFI).

“Daripada jumlah kes yang dilaporkan itu, 984 melibatkan dos penggalak. Kadar pelaporan AEFI bagi dos penggalak direkodkan pada 0.1 bagi setiap 1,000 dos berbanding kadar pelaporan AEFI keseluruhan iaitu 0.4 per 1,000 dos.

“Demam, sakit pada tempat suntikan, sakit kepala, dan keletihan, merupakan antara kesan advers yang paling kerap dilaporkan oleh penerima vaksin,” katanya.


Wang kertas Australia mungkin ganti imej Ratu Elizabeth II

Imej Raja Charles III Britain tidak akan secara automatik menggantikan Ratu Elizabeth II pada wang kertas A$5, dan ia mungkin digantikan dengan individu tempatan, kata Kerajaan Australia hari ini (Selasa, 13 September 2022).

Walaupun syiling diwajibkan membawa imej Raja British, Pembantu Menteri Perbendaharaan Persekutuan Andrew Leigh berkata keputusan untuk meletakkan imej Ratu Elizabeth II pada wang kertas A$5 dolar adalah disebabkan keperibadiannya dan sebarang perubahan tidak akan menjadi “automatik”.

Ditanya wartawan sama ada kerajaan akan mempertimbangkan untuk menggantikan Raja British dengan seorang rakyat Australia seperti aktivis hak tanah pribumi Edward Mabo, Leigh berkata: “Ia akan menjadi perbincangan yang perlu dilalui.

“Ia adalah perbincangan yang akan berlaku dalam kerajaan. Tidak perlu tergesa-gesa mengenainya. Keutamaan sekarang ialah menukar syiling.”

Kematian Ratu Elizabeth II telah menghidupkan semula perdebatan tentang masa depan Australia sebagai sebuah negara raja berperlembagaan. Pengundi memilih untuk mengekalkan Raja British sebagai ketua negaranya dalam referendum 1999.

Perdana Menteri Anthony Albanese berkata pada Selasa bahawa beliau masih belum mengalihkan perhatiannya kepada sama ada imej seorang warga Australia sendiri harus diletakkan pada wang kertas A$5.

“Saya fikir ini adalah masa di mana sedikit rasa hormat diperlukan. Kami akan menangani isu ini dengan sewajarnya, dengan cara yang teratur, dengan cara yang penuh hormat.”

Royal Australian Mint, pengeluar tunggal syiling di negara itu, berkata pada ia tidak akan mengeluarkan syiling yang mengandungi patung Ratu Elizabeth pada 2023.

Kira-kira 15 bilion syiling telah ditempa dalam rupa Ratu Elizabeth II sejak pertabalannya pada 1953. Royal Australian Mint menghasilkan antara 110 juta dan 150 juta syiling setiap tahun. – Agensi


Polis tahan pemilik agensi haji tipu bakal jemaah terkandas di KLIA

Pemilik syarikat agensi pelancongan yang didakwa menipu bakal jemaah yang terkandas di Lapangan Terbang Antarabangsa Kuala Lumpur (KLIA) baru-baru ini sudah ditahan polis.

Seramai lima individu ditahan pihak berkuasa, termasuk pemilik syarikat agensi tersebut dalam satu serbuan di ibu negara kira-kira jam 9 malam semalam.

Penahanan semua suspek itu disahkan Ketua Polis Daerah Wangsa Maju, Superintendan Ashari Abu Samah, seramai dua lelaki dan tiga wanita berusia 30 hingga 60 tahun ditahan dalam operasi tersebut.

“Lima individu yang ditahan itu membabitkan pemilik agensi pelancongan berkenaan serta isterinya, seorang ejen serta dua pekerja di agensi terbabit yang terletak di Danau Kota.

“Kami mengambil keterangan mereka di Ibu Pejabat Polis Daerah (IPD) Wangsa Maju bagi membantu siasatan,” katanya dipetik laporan media.

Menurut Ashari lagi, sebanyak 23 laporan polis diterima di Kuala Lumpur berhubung kes terbabit.

“Sebanyak 23 laporan itu dilaporkan di Wangsa Maju, Sentul dan Dang Wangi membabitkan kerugian berjumlah RM760,000.

“Kes itu disiasat mengikut Seksyen 420 Kanun Keseksaan kerana melakukan penipuan,” katanya.

Sebelum ini, media melaporkan ira-kira 380 bakal jemaah haji terkandas di KLIA di Sepang, pagi kelmarin dipercayai menjadi mangsa penipuan sebuah agensi pelancongan.

Mereka yang berkumpul di Balai Pelepasan KLIA dipercayai menggunakan visa furada untuk menunaikan haji dan tidak melalui Tabung Haji (TH).

Penerbangan individu itu dijadualkan ke Jeddah Selasa lalu, namun ditangguhkan atas alasan dokumen tidak lengkap, sebelum penerbangan baru dijadualkan pada jam 4.30 petang kelmarin dan tertangguh lagi pada jam 7 malam, hari sama.

Visa furada ialah visa yang diuruskan sendiri dan dilapor dikeluarkan oleh Arab Saudi, tanpa membabitkan jumlah kuota yang diperoleh TH.


Terbukti ada ‘guru’ luar atur perjalanan PAU 2020: Annuar

Bekas Setiausaha Agung Barisan Nasional (BN), Tan Sri Annuar Musa berkata sudah terbukti ada ‘guru’ luar yang memberi tunjuk ajar kepada muridnya cara menyusun perjalanan semasa Perhimpunan Agung UMNO (PAU) 2020 lalu.

Link video: PAU 2020 Paling Teruk Dalam Sejarah – Ismail Sabri

Beliau menyifatkan semua perwakilan PAU selama dua hari pada 27 dan 28 Mac lalu sudah dimanipulasi tanpa sedar mengikut kehendak guru tersebut yang menggunakan anak muridnya sebagai alat untuk menipu para perwakilan.

“Rupanya ada guru di luar yang coaching (tunjuk ajar) PAU… Perwakilan semua kena jual.. apa yang disandiwarakan dalam PAU hanya tektikal,” katanya.

Annuar juga berkata, usul yang diluluskan dalam PAU itu kini boleh dipertikaikan kerana disokong berdasarkan fakta yang dikemukakan.

Katanya, sekarang ini ternyata bahawa fakta yang dikemukakan itu mengelirukan.

Adalah dipercayai ‘guru’ yang dimaksudkan itu adalah Presiden PKR, Datuk Seri Anwar Ibrahim.

Dalam perbualan telefon yang mirip suara Datuk Seri Ahmad Zahid Hamidi baru-baru ini, Presiden UMNO itu mengatakan Anwar adalah gurunya.

Ketua UMNO Bahagian Ketereh itu juga bersetuju dengan ucapan Naib Presiden UMNO, Datuk Seri Ismail Sabri Yaakob bahawa PAU 2020 adalah yang paling teruk dalam sejarah UMNO.

Ketika melancarkan program Bangkit 15 peringkat Negeri Pahang, baru-baru ini, Ismail Sabri berkata menteri UMNO dalam Kabinet Perikatan Nasional (PN) paling teruk diserang dalam PAU.

“Sepatutnya ucapan penutup memberi bekal kepada semua perwakilan bawa balik apa yang patut kita buat untuk menghadapi pilihan raya.. seluruh bahagian duduk depan TV nak tengok.. nak dengar apa pesanan-peanan yang diberi supaya kita boleh memperkukuhkan parti pada peringkat akar umbi.

“Tapi yang berlaku dua hari .. tembak saja…. DAP sekali pun tak kena tembak. PKR sekali pun tak kena tembak. yang kena tembak teruk.. menteri lah,” kata Ismail Sabri.


Anwar merungut tapi tiada idea bagus tangani inflasi: Shahril

Ketua Penerangan UMNO Shahril Sufian Hamdan membidas Presiden PKR Datuk Seri Anwar Ibrahim sambil meminta bekas Timbalan Perdana Menteri itu supaya membuka fikirannya mengenai isu subsidi dan dasar untuk menangani inflasi.

“Selama berminggu-minggu anda merungut tentang subsidi tidak mencukupi. Malah, pada 27 Jun anda meminta lebih banyak subsidi. Anda menghasut orang untuk pergi ke jalanan dan meluahkan rasa tidak puas hati mengenai subsidi.

“Sekarang apabila kerajaan menunjukkan bahawa subsidi yang disediakan adalah yang terbesar, anda berkata ‘mengapa bergantung kepada subsidi?’

“Baru semalam dia mengulangi janji untuk menurunkan harga petrol. Apakah mekanisme yang dia akan gunakan jika bukan subsidi yang lebih besar lagi?” Shahril berkata.

Kenyataan Shahril dibuat selepas ahli Parlimen Port Dickson itu pada sidang Dewan Rakyat hari ini berkata tindak balas pentadbiran UMNO terhadap inflasi tidak mencukupi, dan menggesa pembaharuan struktur dilakukan.

“Berdasarkan kenyataan hari ini, jika beliau menjadi perdana menteri, kita tidak akan mendapat subsidi? Kita akan bergantung kepada ‘pembaharuan struktur’ untuk menguruskan inflasi?

“Beritahu saya pembaharuan struktur yang dilakukan hari ini boleh menyelesaikan masalah esok dan akan mengekalkan inflasi di bawah 3 peratus?”

“Apakah idea bagus anda untuk membendung susut nilai mata wang? Anda mahu Bank Negara Malaysia mengikuti bank pusat lain dan menaikkan kadar faedah yang sangat tinggi untuk terus sejajar dengan Fed AS? Dolar semakin kukuh di peringkat global.

“Apakah rancangan Pakatan Harapan (PH) untuk memperlahankan susut nilai? Jika bukan kadar faedah maka bagaimana? Macam Mahathir (Tun Dr Mahathir Mohamad)? Habiskan rizab asing kita?” kata Shahril yang juga Pengarah Ekonomi Perdana Menteri.

Beliau berkata PH tidak sepatutnya bercakap mengenai reformasi struktur sedangkan dalam tempoh 22 bulan mereka berkuasa, apa yang mereka lakukan hanyalah menarik balik cukai barangan dan perkhidmatan (GST) .

“Pembaharuan struktur mereka lebih seperti struktur mengundur.

“BN telah memulakan reformasi struktur tetapi kita faham bahawa untuk menyelesaikan masalah hari ini, campur tangan jangka pendek dan panjang diperlukan,” katanya.

Bagi mengimbangi kenaikan harga barangan keperluan, kerajaan telah membelanjakan lebih RM77 bilion subsidi untuk mengekalkan inflasi pada kadar terurus 2.8 peratus, salah satu daripada kadar inflasi terendah di rantau ini.

Pembiayaan yang diperuntukkan untuk subsidi adalah lebih dua kali ganda daripada peruntukan asal sebanyak RM31 bilion pada 2020.


Sebanyak RM200 juta disediakan bagi tangani kesan banjir: Tengku Zafrul

Kerajaan menyediakan peruntukan keseluruhan berjumlah RM200 juta sebagai usaha menangani impak banjir dan pengaktifan rangkaian bencana Syarikat Pelaburan Berkaitan Kerajaan (GLIC) dan Syarikat Berkaitan Kerajaan (GLC), lapor Bernama.

Menteri Kewangan Tengku Datuk Seri Zafrul Tengku Abdul Aziz berkata Kementerian Kewangan (MOF) akan menyegerakan penyaluran RM50 juta kepada Agensi Pengurusan Bencana Negara (NADMA)/Kumpulan Wang Amanah Bantuan Bencana Negara (KWABBN) untuk memastikan kelangsungan bantuan kepada isi rumah yang terjejas akibat bencana banjir.

Katanya kerajaan juga akan meningkatkan kadar Bantuan Wang Ihsan kepada RM1,000 daripada RM500 bagi setiap isi rumah yang terjejas akibat banjir disebabkan Monsun Timur Laut atau terkesan daripada apa-apa bencana lain yang diisytiharkan oleh Jawatankuasa Pengurusan Bencana Pusat.

“Sehubungan dengan pengumuman oleh Perdana Menteri Datuk Seri Ismail Sabri Yaakob hari ini, peruntukan dan langkah-langkah sedia ada dan segera telah diambil oleh kerajaan untuk menangani impak bencana banjir.

“Ini termasuk peruntukan awal RM100 juta bagi persediaan usaha pemulihan pascabanjir,” katanya dalam kenyataan hari ini.

Beliau berkata kerajaan Persekutuan akan terus bekerjasama dengan kerajaan negeri dalam usaha membaiki rumah-rumah dan infrastruktur awam yang rosak akibat banjir.

Tengku Zafrul berkata sebagai usaha permulaan, jumlah keseluruhan sebanyak RM50 juta akan disediakan oleh kerajaan serta GLIC dan GLC.

“Jumlah ini merangkumi geran padanan berjumlah RM25 juta daripada kerajaan manakala GLIC dan GLC akan bersama-sama memperuntukkan RM25 juta.

“Jumlah RM50 juta ini akan diaktifkan melalui GLC/GLIC Disaster Recovery Network (GDRN) bagi membantu mangsa bencana banjir. Sehubungan itu, sejak 17 Dis lepas, GDRN telah mula memantau keadaan banjir di seluruh negara,” katanya.

Katanya GLIC dan GLC yang merupakan sebahagian daripada GDRN telah mula turun padang untuk menyalurkan bantuan kepada mereka yang memerlukan.

“Ini termasuk Kumpulan Wang Simpanan Pekerja (KWSP) yang telah menyediakan pusat pembelajaran KWSP yang mempunyai 152 bilik sebagai pusat penempatan sementara bagi mangsa banjir.

“Telekom Malaysia (TM) yang telah mengaktifkan pusat arahan krisis di seluruh negara dan Pasukan PAKAR semboyan TM kini bersedia untuk memberikan bantuan komunikasi dan perkhidmatan kecemasan yang melibatkan talian Internet dan telefon di seluruh negara,” katanya.

Katanya Pharmaniaga dan MASKargo sedang giat menghantar bantuan ke pusat-pusat penempatan semula bagi mangsa-mangsa banjir manakala Yayasan Sime Darby sedang menghulur bantuan kepada pekerja dan komuniti yang tinggal di perladangan di bawah Sime Darby Plantations.

“Pharmaniaga, Malaysia Aviation Group dan GLC juga sedang membantu pekerja mereka dan komuniti setempat yang terjejas,” katanya.

Tengku Zafrul berkata kerajaan akan terus memantau keadaan dan MOF khususnya akan sentiasa bersedia untuk menyediakan peruntukan yang secukupnya bagi membantu mangsa banjir secepat mungkin.


Rosmah gagal batal kes rasuah, gugur Sri Ram

Mahkamah Tinggi Kuala Lumpur hari ini menolak permohonan Datin Seri Rosmah Mansor untuk membatalkan perbicaraan kes rasuah RM1.25 bilion terhadapnya, membabitkan projek solar hibrid dan menggugurkan Datuk Seri Gopal Sri Ram, sebagai ketua pasukan pendakwaan dalam kes itu.

Hakim Mohamed Zaini Mazlan berkata, pelantikan Sri Ram mengikut Seksyen 376, 377, 378 dan 379 Kanun Prosedur Jenayah pada Ogos 2018 oleh peguam negara ketika itu, Tommy Thomas, adalah sah.

“Melihat segala peruntukan secara holistik, saya dapati pelantikan itu sah,” katanya.

Mohamed Zaini turut menerima hujah alternatif pihak pendakwaan bahawa surat pelantikan Sri Ram oleh Peguam Negara sekarang, Tan Sri Idrus Harun, yang dikeluarkan pada 21 Mei tahun ini dapat memperbaiki sebarang kecacatan dalam tindakan Thomas.

Katanya, ini kerana Seksyen 50 (b) Akta Tafsiran 1948/1967 memberi kuasa kepada mana-mana pihak untuk membuat pelantikan secara retrospektif.

Rosmah, 69, isteri bekas Perdana Menteri Datuk Seri Najib Razak memfailkan permohonan itu selepas Mahkamah Rayuan pada 8 April membenarkan rayuannya untuk mendapatkan salinan surat pelantikan Sri Ram selepas pendakwaan bersetuju memberikannya kepada pasukan pembelaan.

Pada 18 Februari lalu, Mohamed Zaini memerintahkan Rosmah membela diri, atas tuduhan rasuah berhubung projek tenaga solar bagi 369 sekolah di pedalaman Sarawak.

Beliau membuat keputusan itu selepas mendapati pihak pendakwaan berjaya membuktikan kes prima facie, terhadap isteri bekas perdana menteri itu.

Pada 15 November 2018, Rosmah, mengaku tidak bersalah atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd, Saidi Abang Samsudin, menerusi bekas pegawai khasnya, Datuk Rizal Mansor, bagi projek membekalkan tenaga solar bernilai RM1.25 bilion kepada 369 sekolah luar bandar di Sarawak.

Dia dituduh melakukan kesalahan itu di tiga tempat berasingan iaitu di Lygon Cafe, Sunway Putra Mall, Jalan Putra, kediamannya di Jalan Langgak Duta, Taman Duta; di kediaman Seri Perdana, Persiaran Seri Perdana, Presint 10, Putrajaya, antara Januari 2016 dan 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama, yang memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari tahun lalu.

Semalam, Mahkamah Rayuan menetapkan 8 November depan untuk keputusan rayuan Najib dan peguamnya Tan Sri Muhammad Shafee Abdullah selepas Mahkamah Tinggi menolak permohonan semakan kehakiman mereka untuk membatalkan kelayakan Sri Ram sebagai Timbalan Pendakwa Raya (TPR) kanan dalam perbicaraan kes mereka.

Panel tiga hakim yang diketuai Datuk Yaacob Md Sam menetapkan tarikh itu selepas mendengar hujahan daripada Muhammad Shafee yang mewakili Najib dan peguam Harvinderjit Singh bertindak bagi pihak Muhammad Shafee selaku perayu dalam prosiding itu yang dijalankan secara maya melalui aplikasi Zoom.

Peguam Kanan Persekutuan Shamsul Bolhassan bertindak bagi pihak kerajaan, Peguam Negara dan Sri Ram sebagai responden.

“Keputusan bagi kedua-dua rayuan ini, kami memutuskan untuk menangguhkan keputusan bagi membolehkan kami membaca semula hujahan pihak-pihak dan kes yang dirujuk di hadapan kami.

“Kami akan menyampaikan keputusan pada 8 Nov, pukul 9.30 pagi,” kata Hakim Yaacob yang bersidang bersama Hakim Datuk Lee Heng Cheong dan Hakim Datuk Che Mohd Ruzima Ghazali.


PRN Johor, PAS berpendirian belum sesuai ketika rakyat susah: Tuan Ibrahim

PAS menyatakan pendirian langkah untuk mengadakan pilihan raya negeri (PRN) di Johor belum sesuai ketika ini memandangkan rakyat masih bergelut dengan kesusahan hidup.

Menurut Timbalan presidennya Datuk Seri Tuan Ibrahim Tuan Man, bencana banjir besar baharu sahaja dihadapi rkayat Johor dan ia menjejaskan banyak kehidupan orang ramai yang sudah pun terpaksa bergelut dengan penularan Covid-19.

Selain itu Tuan Ibrahim berkata, PAS yakin ketika ini rakyat mahu politiking dikurangkan pada waktu ini.

“Saya fikir semua orang mahu kita kurangkan main politik sebab rakyat susah, tapi terpulang kepada kerajaan Johor.

“Kalau terbubar (dewan undangan negeri – DUN) kita terpaksa hadapi pilihan raya,” katanya dipetik BH Online hari ini.

Spekulasi pembubaran DUN Johor semakin panas dengan beberapa pertemuan dalam kalangan pemimpin UMNO negeri itu dilaporkan sedang atau bakal berlangsung.

Laporan media juga mendedahkan semua Bahagian UMNO di Johor dijadual bermesyuarat pada malam ini dengan dipengerusikan bekas Ahli Parlimen Johor Bahru, Tan Sri Shahrir Samad.

Menteri Besar Johor Datuk Hasni Mohammad pula dilaporkan dijangka menghadap Sultan Johor, Sultan Ibrahim Iskandar, pada minggu hadapan bagi memohon perkenan Dewan Undangan Negeri (DUN).

UMNO kini dipercayai berada dalam keadaan yakin untuk memenangi banyak kerusi DUN jika PRN diadakan di Johor. Bagaimanapun sesetengah pemerhati berpendapat inisiatif itu bukan sekadar mencari majoriti yang kukuh buat UMNO di negeri tersebut, malah secara tidak langsung ‘membunuh’ Bersatu.

Pakatan Harapan (PH) juga sebelum ini menyatakan sekarang bukan waktu yang sesuai untuk diadakan PRN.

Tuan Ibrahim berkata sebelum ini sudah ada dua PRN dijalankan iaitu di Melaka dan Sarawak.

Jika boleh, kata Menteri Alam sekitar dan Air itu, PAS tidak mahu terlalu banyak pilihan raya yang berbeza tarikhnya.

“Akhirnya, rakyat akan berada dalam situasi berpolitik sepanjang waktu. Kalau ada PRN seperti di Sarawak jentera akan turun.

“Jadi saya fikir kita kena kurangkan politik,” katanya.

Sementara itu Bernama pula melaporkan Tuan Ibrahim sebagai berkata sebarang perbincangan di antara PAS dengan UMNO untuk PRN Johor hanya akan dibuat selepas DUN dibubarkan.

“Kita tunggu dulu PRN Johor jadi ke tidak, (selepas itu) akan (ada) perbincangan dengan UMNO,” katanya.